Laici Ketahui 5 Rahsia Buah Laici Terhadap Kesihatan, Terutamanya Jantung!

Siapa yang suka makan buah laici? Tahukah anda, ada banyak khasiat buah laici terhadap kesihatan?

Laici bukan hanya sedap dimakan begitu sahaja, malahan ia juga merupakan sejenis buah yang versatil dan boleh digunakan dalam pelbagai jenis masakan. Anda boleh campur laici di dalam teh, jadikannya pencuci mulut atau kisar sebagai jus!

Menurut laman sesawang USDA, laici mengandungi pelbagai jenis nutrisi penting untuk badan seperti vitamin C, vitamin B niasin, riboflavin, folat, kuprum, potassium, fosforus, magnesium dan mangan. Malah, ia juga
merupakan sumber serat yang bagus untuk kesihatan perut.

Bukan itu sahaja, buah kegemaran ramai ini juga mempunyai banyak lagi manfaat terhadap kesihatan. Jika anda ingin tahu dengan lebih lanjut, mari ikuti kupasan kami dalam artikel di bawah.

Untuk mendapatkan lebih banyak info tentang Pemakanan Sihat, sila dapatkannya
di sini.

Fakta nutrisi buah laici

Secara amnya, laici terdiri daripada air dan juga karbohidrat. 100 gram laici segar mengandungi banyak nutrisi, antaranya:

Kalori: 66 gram

Protein: 0.8 gram

Karbohidrat: 16.5 gram

Gula: 15.2 gram

Serat: 1.3 gram

Lemak: 0.4 gram

Malah, laici juga kaya dengan pelbagai vitamin dan mineral. Antaranya:

Vitamin C.

Laici sangat kaya dengan vitamin C
. Sebiji laici mengandungi hampir 9% keperluan vitamin C harian manusia.

Tembaga (kuprum).
 Individu yang tidak mendapat kuprum yang mencukupi melalui diet harian lebih
berisiko mengalami penyakit jantung.

Potasium (kalium).
 Nutrien ini amat penting terhadap kesihatan jantung.

Baca juga:

Selalu Penat Dan Kejang Kaki? Ini Antara 8 Simptom Anda Kekurangan Kalium Dalam Badan!

Ini 6 Makanan Kaya Vitamin C Agar Kulit Cantik Persis Artis Korea!

5 khasiat buah laici untuk kesihatan

Laici sangat terkenal dengan keupayaannya untuk mencerahkan kulit dan membuatkan rona wajah lebih sekata. Walau bagaimanapun, buah ini mempunyai banyak lagi manfaat lain, antaranya adalah dapat merawat masalah pencernaan, peredaran darah dan banyak lagi.

Sebagai penggemar laici, pasti anda ingin tahu mengenai kebaikannya terhadap kesihatan. Di bawah, kami senaraikan beberapa kebaikan buah ini untuk rujukan anda.

1. Baik untuk sistem pencernaan

Laici mengandungi banyak serat, sama seperti buah-buahan dan sayur-sayuran lain. Serat merupakan satu komponen yang amat penting untuk kesihatan perut anda. Ia dapat memudahkan pergerakan tinja dan
mengurangkan kesakitan semasa membuang air besar.

Bukan itu sahaja, menurut sebuah kajian yang dimuatkan di dalam jurnal
Functional Foods,
laici juga dapat
mengurangkan masalah perut buncit!
 Jadi, jika anda di luar sana yang inginkan perut yang lebih ramping, cuba tambahkan laici dalam diet seharian!

2. Dapat menguatkan sistem imun badan

Satu hidangan laici mengandungi lebih 100% daripada keperluan vitamin C harian badan. Seperti ramai yang sudah sedia maklum,
vitamin C amat penting untuk sistem imun badan kita.

Malah, vitamin C juga dapat
merangsang aktiviti sel darah putih
, barisan pertahanan utama badan daripada sebarang penyakit dan membuatkannya berfungsi dengan lebih baik.

3. Dapat mengawal tekanan darah

Laici kaya dengan potassium, sejenis garam yang dapat membantu badan mengekalkan keseimbangan cecair badan. Keseimbangan cecair badan bukan sahaja penting untuk memastikan fungsi metabolik berjalan dengan lancar,
ia juga mempunyai fungsi tersendiri dalam mengawal tekanan darah.

Malah, laici juga dikatakan mempunyai peranan sebagai
vasodilator
, sejenis bahan yang dapat membuka semula saluran darah. Ia dapat mengurangkan penyempitan saluran darah dan mengurangkan stres pada sistem kardiovaskular.

Jika anda ingin mengambil laici sebagai satu langkah untuk menurunkan tekanan darah, cubalah laici kering! Laici kering mengandungi 3 kali ganda potassium berbanding laici segar.

4. Buah laici mungkin mempunyai sifat antikanser

Menurut sebuah kajian yang dilakukan oleh
National Key Laboratory of Biotherapy
, China, laici mengandungi bahan polifenolik yang
mampu melawan kanser hati.
 Walau bagaimanapun, masih banyak lagi kajian yang perlu dilakukan untuk menyokong dapatan ini.

Namun, laici mengandungi banyak komponen organik yang sangat bermanfaat untuk kesihatan. Oleh sebab itu, pengambilannya sangat efektif untuk melawan pelbagai jenis kanser.

5. Mungkin dapat meningkatkan fungsi kognitif

Menurut kajian yang dimuatkan di dalam jurnal
Nutrients
, laici mengandungi banyak bahan yang
bermanfaat untuk kesihatan saraf.
 Malah, khasiat laici juga dikatakan dapat mengurangkan risiko kerosakan saraf.

Malah, kajian yang dilakukan ke atas tikus makmal ini juga mendapati bahawa komponen dalam laici dapat mengurangkan kerosakan saraf disebabkan penyakit Alzhemier.

Kini anda sudah tahu khasiat buah laici, jadi sesekali masukkan laici dalam diet anda, ya!


Buat Pekerja Syif Malam, Ini 4 Cara Elak Pradiebetes Berkembang Menjadi Diabetes

Kerja pada waktu malam sebenarnya banyak memberikan kesan buruk kepada tubuh. Salah satunya ialah risiko untuk mendapat diabetes. Bagaimana kerja
shift
 malam boleh meningkatkan risiko mendapat diabetes?

Apakah cara untuk mengelakkannya?

Untuk mendapatkan lebih banyak info tentang Kencing Manis, sila dapatkan
di sini
.

Risiko daripada pradiabetes kepada diabetes

Apakah yang dimaksudkan dengan pradiabetes?

Pradiabetes adalah satu keadaan di mana anda mempunyai bacaan gula darah yang lebih tinggi daripada biasa.

Namun, bacaan gula darah tersebut tidak cukup tinggi untuk dikelaskan sebagai diabetes.

Walau bagaimanapun, sekiranya gaya hidup anda kekal tidak berubah, ia boleh berkembang menjadi diabetes jenis 2.

Risiko pradiabetes akan meningkat menjadi diabetes
 jika seseorang itu kerja pada waktu malam dengan
syif
 yang tidak menentu.

Mengapa boleh terjadi hal sebegini?

Bagaimana kerja
shift
 malam boleh meningkatkan risiko mendapat diabetes?

Banyak kajian telah dilakukan dan hasilnya menunjukkan bahawa kerja pada waktu malam sememangnya mempengaruhi paras gula darah anda.

Ada satu kajian yang dijalankan di United Kingdom menyatakan, mereka yang bekerja dengan sistem
syif
 termasuklah kerja
shift
 malam mempunyai risiko untuk mendapat diabetes jenis 2 sebanyak 44%.

Peratusan ini telah dibandingkan dengan mereka yang bekerja hanya pada waktu siang sahaja.

Kajian tersebut menyatakan, semakin kerap seseorang itu kerja
shift
 malam, maka semakin besar risiko mereka untuk mendapat diabetes.

Sebagai contoh, bagi mereka yang bekerja malam kurang tiga kali dalam tempoh sebulan, risiko mereka untuk mendapat diabetes ialah sebanyak 24%.

Manakala mereka yang bekerja
shift
 malam lebih daripada lapan kali dalam sebulan, risiko mereka akan meningkat sebanyak 36%.

Salah satu punca yang meningkatkan risiko ini adalah kerana faktor biologi tubuh dan kualiti tidur.

Apabila anda bekerja pada waktu malam dengan
syif
 yang tidak menentu atau tetap, ia akan mengganggu aturan biologi tubuh badan anda.

Bagi individu yang mempunyai pradiabetes, peningkatan risiko ini boleh menyebabkan mereka mengalami diabetes jenis 2 dengan lebih pantas.

Ikut cara ini untuk elakkan pradiabetes menjadi diabetes ketika kerja
shift
 malam

Bagi mengurangkan risiko pradiabetes berkembang menjadi diabetes
, anda boleh melakukan perkara-perkara seperti berikut:

#1. Kawal paras gula darah

Lakukan ujian gula darah anda dengan kerap terutamanya sebelum dan semasa kerja pada waktu malam. Ini untuk memastikan paras gula darah anda terkawal sepanjang masa

Rekodkan bacaan gula darah. Ini agar anda dapat melihat perkembangan bacaan gula darah anda jika diperlukan pada masa akan datang

#2. Bawa bekal anda sendiri ke tempat kerja

Usahakan untuk membawa makanan, minuman, snek, ubat-ubatan (jika perlu) anda sendiri ke tempat kerja

Minta kebenaran untuk makan snek ketika bekerja bagi mengelakkan gula darah jatuh mendadak

Elakkan membeli makanan segera atau sebarang makanan atau snek daripada mesin layan diri

Bawa snek sihat untuk anda makan ketika bekerja. Ini kerana anda tidak digalakkan untuk makan berat pada waktu malam bagi mengurangkan risiko mendapat diabetes

Antara cadangan snek yang boleh dibawa adalah seperti telur rebus
, potongan buah-buahan, potongan keju, potongan lobak merah atau roti bijirin penuh bersama mentega kacang

#3. Kerap bersenam

Apabila anda bekerja dengan
syif
 yang tidak menentu, maka agak sukar untuk anda bersenam pada waktu yang tetap setiap hari. Oleh itu, cuba cari waktu sebelum pulang ke rumah untuk bersenam atau berjoging sebentar

Anda boleh mengambil sedikit masa ketika bekerja dengan berjalan kaki atau melakukan sedikit regangan

Banyakkan berjalan ke tempat kerja.
 Jika anda boleh menggunakan pengangkutan awam, maka ia adalah pilihan yang baik untuk anda banyakkan aktiviti berjalan

#4. Dapatkan tidur yang berkualiti

Pastikan anda mendapat jumlah tidur yang mencukupi setiap hari.
 Individu dewasa disarankan untuk tidur antara tujuh hingga lapan jam sehari

Elakkan pengambilan minuman berkafein dalam tempoh empat hingga enam jam sebelum tidur

Elakkan makan berat sebelum tidur kerana ia boleh mengganggu waktu tidur anda kelak

Jika anda kekurangan waktu tidur, cuba cari masa lain untuk tidur sebentar atau
nap

Kesimpulan

Kerja pada waktu malam sememangnya boleh memberikan kesan yang kurang baik kepada tubuh.

Namun, jika anda tahu kaedah untuk menguruskannya dengan tepat, maka risiko untuk mendapat penyakit seperti diabetes akan semakin berkurangan.

Kini anda telah mengetahui tip kerja
shift
 malam agar pradiabetes yang dialami tidak berkembang menjadi diabetes.


Nak Kurangkan Tekanan Darah? Lakukan 10 Perubahan Ini Untuk Elak Hipertensi!

Jika anda menghidap hipertensi, pasti anda tertanya-tanya mengenai cara kurang kan darah tinggi. Sebelum anda mengambil apa-apa jenis suplemen, anda perlu tahu bahawa perubahan gaya hidup merupakan langkah yang paling berkesan untuk merawat tekanan darah tinggi.

Kini, hampir 64 juta rakyat Malaysia mempunyai tekanan darah tinggi. Ini bermaksud, 3 daripada 10 orang menghidap hipertensi. Dalam artikel kali ini, kami akan terangkan mengenai cara kurangkan darah tinggi yang sesuai untuk semua peringkat umur.

Untuk mendapatkan lebih banyak info tentang Kesihatan Jantung, sila dapatkannya
di sini.

10 cara kurang kan darah tinggi

Fakta utama:

Hipertensi merupakan sejenis kondisi yang dapat meningkatkan
risiko penyakit jantung
, otak, buah pinggang dan penyakit lain

Hampir 1.28 bilion orang dewasa di seluruh dunia menghidap tekanan darah tinggi

4% pesakit hipertensi tidak tahu mereka menghidap penyakit ini

Hanya 1 daripada 5 orang yang berjaya mengawal tekanan darah masing-masing

Hipertensi merupakan antara punca kematian pramatang utama di dunia

Pengambilan
ubat-ubatan
 dan perubahan gaya hidup boleh menurunkan tekanan darah tinggi

Lakukan 10 perubahan gaya hidup ini untuk mengurangkan bacaan tekanan darah dan turunkan risiko penyakit jantung:

1. Turunkan berat badan secepat mungkin

Risiko tekanan darah tinggi selalunya akan meningkat sekiranya anda
mempunyai berat badan berlebihan
.

Bukan itu sahaja, mereka yang mempunyai masalah obesiti juga berisiko mengalami apnea tidur yang boleh meningkatkan lagi tekanan darah.

Oleh sebab itu, antara cara kurang kan darah tinggi yang terbaik adalah dengan menurunkan berat badan. Setiap kilogram berat yang berjaya diturunkan, hampir 1 mm Hg tekanan darah dapat dikurangkan.

Secara amnya:

Lelaki berisiko mengalami tekanan darah tinggi sekiranya ukur lilit badan melebihi 102 cm

Wanita pula mengalami peningkatan risiko sekiranya ukur lilit pinggang melebihi 89 cm

2. Bersenam dan kekal aktif

Senaman dapat memanjangkan jangka hayat saluran darah. Ia juga dapat membantu anda mengekalkan berat badan.

Orang dewasa perlu bersenam sekurang-kurangnya 150 minit setiap minggu atau 30 minit, 5 kali seminggu.

Ada banyak jenis aktiviti fizikal yang anda boleh lakukan.
Berkebun
 juga dikira sebagai aktiviti fizikal!

3. Kurangkan garam dalam makanan

Elakkan mengambil terlalu banyak
makanan yang masin
. Pengurangan garam dalam makanan dapat meningkatkan kesihatan jantung dan mengurangkan bacaan tekanan darah sebanyak 5-6 mm Hg.

Tip untuk kurangkan garam dalam makanan:

Baca label sebelum beli

Kurangkan pengambilan makanan yang diproses

Jangan tambah terlalu banyak garam dalam makanan. Gunakan rempah dan herba

Masak sendiri dan elakkan makan di kedai

4. Berhenti merokok sebagai cara kurang kan darah tinggi

Inilah masanya untuk anda berhenti merokok.
Berhenti merokok
 bukan sahaja dapat menurunkan tekanan darah, bahkan ia juga bagus untuk kesihatan anda.

Mereka yang merokok dalam jangka masa yang panjang selalunya mempunyai tekanan darah yang tinggi. Tekanan yang tinggi ini boleh merosakkan dinding arteri, menyebabkan inflamasi dan mengakibatkan salur darah menjadi semakin sempit.

Bahan kimia dalam rokok juga boleh merosakkan salur darah walaupun anda berada di sekeliling individu yang merokok.

Baca juga:

Sebatang Atau Sekotak Rokok Sehari, Ada Beza Ke Risiko Merokok Pada Tubuh Badan?

Kalau Anda Tekad Hendak Berhenti Merokok, AMBIL 5 & ELAK 3 Jenis Makanan Ini!

Cara kurang kan darah tinggi 5: Kurangkan stres

Benar, kita terdedah kepada pelbagai bentuk stres setiap hari.

Ramai antara kita yang tertekan disebabkan masalah peribadi, keluarga dan juga di tempat kerja. Sebab itulah, kita perlu mencari jalan untuk mengurangkan stres demi kesihatan fizikal dan mental yang lebih baik.

Ada banyak cara untuk
mengurangkan stres
. Jadi, anda bebas untuk mencari apa sahaja cara yang berkesan buat diri anda.

Lakukan latihan pernafasan, bersenam, baca buku atau tonton televisyen untuk kurangkan tekanan.

6. Dapatkan tidur yang mencukupi

Pastikan anda dapatkan
tidur yang berkualiti
 setiap hari. Masa tidur yang kurang daripada 6 jam sehari boleh meningkatkan tekanan darah.

Bukan itu sahaja, ada banyak lagi kondisi lain yang dapat mengganggu tidur malam, antaranya ialah
apnea tidur
, insomnia dan sindrom kaki resah (
restless leg syndrome
).

Jika anda mempunyai masalah ini, dapatkan rawatan pakar secepat mungkin.

Cara kurang kan darah tinggi 7: Makan makanan yang sihat

Pilih makanan yang sihat untuk mengelakkan tekanan darah tinggi dan juga komplikasinya. Makan lebih banyak buah-buahan dan juga sayur-sayuran segar.

Selain itu, cuba pelbagaikan makanan anda. Pilih makanan yang kaya dengan potassium, serat, protein dan rendah kandungan garam serta lemak. Untuk kebanyakan orang, langkah ini sudah cukup untuk menurunkan tekanan darah dan
mengurangkan risiko strok.

Lakukan diet DASH
 sebagai cara kurang kan darah tinggi. Ia sangat berkesan untuk membantu pesakit hipertensi menurunkan kadar tekanan darah masing-masing.

8. Kurangkan minum kopi

Kopi dapat meningkatkan tekanan darah anda, namun kesannya cuma sementara.

Tetapi, berbeza pula dengan mereka yang minum
terlalu banyak kopi
. Individu yang minum lebih daripada 4 cawan kopi sehari mungkin akan mengalami peningkatan tekanan darah yang lebih tinggi berbanding orang lain.

Jika anda tidak boleh hidup tanpa kopi, teh, minuman tenaga atau minuman berkarbonat, cuba kurangkan pengambilan semua minuman ini untuk menurunkan tekanan darah.

9. Lakukan pemeriksaan berkala

Kini, anda boleh
periksa tekanan darah
 sendiri di rumah. Anda boleh catat bacaan tekanan darah setiap hari untuk ketahui sama ada ubat-ubatan atau perubahan gaya hidup yang telah anda lakukan berkesan.

Jika anda tidak mempunyai alat tekanan darah di rumah, anda boleh periksa tekanan darah di farmasi berdekatan dengan harga serendah RM5.

10. Dapatkan sokongan keluarga

Salah satu cara kurang kan darah tinggi yang mungkin ramai terlepas pandang ialah sokongan daripada ahli keluarga dan juga rakan-rakan. Mereka dapat membantu memberikan sokongan serta dorongan dari segi fizikal dan mental.

Selain itu, anda juga boleh dapatkan sokongan daripada orang luar
melalui komuniti kami
. Dapatkan nasihat daripada pakar dan bertukar-tukar cerita dengan orang lain supaya anda dapat lebih memahami kondisi anda.


Cara Potong Kuku Bayi

Kuku bayi yang semakin panjang boleh menyebabkan bayi mencalarkan muka dan tubuh mereka sendiri, jika anda tidak memotong kukunya.

Bagaimana untuk potong kuku bayi

Sebelum memotong kuku anak anda, terdapat beberapa perkara yang perlu anda persiapkan seperti menyediakan pengetip kuku yang bersih, yang dibuat khas untuk jari bayi yang kecil. Jika anda takut berlakunya kecederaan semasa memotong kuku bayi, sediakan beberapa bola kapas. Pastikan anda sentiasa merias kuku bayi pada tempat dengan pencahayaan yang cukup terang untuk melihat apa yang anda lakukan. Bagi merias kuku bayi, ikuti langkah-langkah yang disediakan di bawah:

– Potong kuku jari bayi anda mengikut bentuk jari-jarinya.

– Potong kuku jari kaki secara melurus.

– Gunakan papan emeri untuk meleper dan meratakan bucu yang kasar.

– Bersihkan dan buang pelapik jari daripada kuku untuk mengelakkannya terbenam dalam kulit bayi.

– Pastikan anda sentiasa memegang tangan bayi semasa proses memotong kuku, namun jangan terlalu kuat bagi mengelakkan mereka tercedera.

Tip untuk membantu merias kuku

Bagi bayi baru lahir dan anak kecil, masa terbaik untuk merias kuku mereka adalah sewaktu si manja sedang tidur. Atau, anda boleh memotong kuku mereka selepas mandi. Ini lebih mudah untuk anda membentuk kuku bayi kerana ketika itu kukunya menjadi lebih lembut. Kuku jari adalah lebih cepat panjang berbanding kuku jari kaki. Jadi, anda mungkin perlu memeriksa dan merias kuku si manja beberapa kali dalam sebulan. Bagaimanapun, anda tidak perlu merias kuku kaki bayi sebegitu kerap. Jika anda ingin merias kuku bayi semasa dia sedang berjaga, cuba untuk membuat bayi duduk diam ataupun anda boleh minta bantuan orang lain untuk memegang bayi. Selain itu, anda juga boleh mengalihkan perhatian bayi dengan cara membuka rancangan televisyen semasa anda sedang potong kuku bayi.

Jika anda tidak sengaja tertakik hujung jari bayi, jangan menggelabah dan menyalahkan diri anda. Ini berlaku kepada ramai ibu bapa lain. Pendarahan akan terhenti selepas beberapa minit. Apa yang anda perlu lakukan adalah mencuci kesan luka dengan air bersih dan balut sekeliling jari anak anda menggunakan bola kapas bagi menghentikan pendarahan. Jangan letakkan pembalut pada jari bayi anda jika kesan luka terlalu besar. Ini kerana bayi anda berkemungkinan meletakkan jari ke dalam mulut dan boleh membuatkannya tercekik. Kebanyakan doktor menyarankan ibu bapa untuk tidak menggunakan pembalut yang diletakkan cecair bagi bayi baru lahir dan bayi kecil kerana mereka mungkin akan cuba untuk menghisapnya. Jika anda tidak boleh menghentikan pendarahan, pergi ke klinik yang berdekatan untuk bantuan.

Kesimpulannya, langkah pertama untuk merias kuku bayi adalah cuba untuk tidak panik. Anda mungkin takut jika tercederakan bayi anda, tetapi ingatlah bahawa kemalangan boleh berlaku tidak kiralah jika anda berpengalaman ataupun tidak. Jika bayi anda masih terlalu muda, anda boleh pakaikannya sarung tangan atau stoking tangan untuk mengelakkan bayi tercalar badan mereka sendiri.


Selalu Letak Bawang Merah Dalam Masakan? Ia Bagus Untuk Jantung & Ketahanan Badan

Penggunaan bawang merah sebagai antara bahan utama dalam masakan sememangnya sudah diketahui umum, terutama di Malaysia. Boleh dikatakan hampir semua jenis masakan di negara ini memerlukan bawang merah. Jika tidak ada, aroma dan rasanya tidak akan sama. Namun, tidak ramai individu mengetahui tentang manfaat dan kebaikan bawang merah kepada kesihatan manusia. Ikuti artikel ini untuk mengetahui tentang lebih lanjut mengenai bawang ini.

Apa itu bawang merah?

Bawang merah turut dikenali sebagai bawang Sepanyol (
Spanish onion)
atau bawang ungu (
purple onion)
 merupakan tumbuhan daripada kategori sayuran. Ia mempunyai kulit yang berwarna merah keunguan, isi dalamnya berwarna putih bersama lapisan nipis berwarna merah keunguan. Ia merupakan antara spesis bawang dari jenis Allium yang banyak ditanam dan dihasilkan secara komersial. Bawang ini sangat ringan dan mempunyai rasa yang manis.

Terdapat beberapa jenis bawang merah yang popular dan terkenal, antaranya seperti bawang merah Turda dan bawang merah Tropea. Turda merupakan satu spesis bawang dari Turda, Romania Tengah dan ia mempunyai aroma tertentu. Manakala bawang merah Tropea berasal dari Itali dan ia mempunya rasa yang kuat dan manis serta dikatakan lebih berjus berbanding bawang merah yang lain. Di Amerika Syarikat, antara jenis bawang merah yang paling popular adalah bawang merah Wethersfield, sejenis bawang yang berasal dari Connecticut. Sama seperti Malaysia, bawang merah adalah sejenis bawang yang amat popular dan kerap digunakan di India, Mediterranean dan Timur Tengah.

Bawang, sama ada merah atau putih, kedua-duanya dikenali sebagai
superfood
 kerana mengandungi nutrien yang bermanfaat. Namun, antara keduanya, bawang merah mempunyai lebih banyak manfaat kesihatan.

Kedua-dua bawang memberikan kira-kira 10% daripada nilai harian untuk vitamin C, tetapi jenis merah ini mengandungi sebatian antioksidan yang lebih tinggi. Bawang putih mempunyai 0.5 gram lebih banyak serat dan jumlah sulfur yang lebih tinggi, tetapi merah mempunyai jumlah flavanol dan antosianin (
anthocyanin)
 yang lebih tinggi.

Ia mengandungi sekurang-kurangnya antosianin yang berbeza. Bawang merah juga memainkan peranan semula jadi dalam proses mencairkan darah berbanding bawang putih kerana ia mengandungi jumlah flavanoid yang tinggi, iaitu sejenis antioksidan yang melindungi penyakit jantung dan mengambilnya secara berlebihan boleh mendatangkan masalah kesihatan kepada hati. Kedua-dua bawang itu memenuhi 2% nilai harian untuk kalsium, tetapi bawang merah memenuhi 2% daripada nilai harian untuk zat besi.

Bawang ini popular kerana wujudnya fitokimia, bahan yang membantu menguatkan ketahanan (imuniti) badan. Ia juga boleh mencegah penyakit kronik serta termasuk dalam makanan antikanser. Ia juga kaya dengan vitamin K, B6, dan C, tetapi pada masa yang sama, fitokimia yang terdapat di dalamnya akan bertindak sebagai perangsang kepada vitamin C dalam badan. Serat dari bawang merah membantu dalam berfungsi saluran pencernaan, dan ia membantu mencegah sembelit. Selain itu, bawang ini juga kaya dengan sumber mineral seperti folat, tiamin, kalsium, magnesium, kalium dan mangan (
manganese).

Bawang merah dan air mata

Pernah tak anda terfikir, mengapa setiap kali memotong atau mencincang bawang ini, anda akan mengalirkan air mata?

Situasi ini terjadi kerana terdapat gas di dalam bawang yang dipanggil
syn-Propanetial-S-oxide.

Ia adalah cecair kompoun yang bertindak sebagai agen
lachrymatory
– sesuatu yang akan membuatkan anda mengalirkan air mata atau mata terasa pedih.

Terdapat beberapa cara yang dapat membantu mengelakkan anda daripada mengalirkan air mata atau berasa pedih mata setiap kali memotong bawang, antaranya adalah seperti:

Sejukkan bawang sebelum dipotong. Masukkan bawang ke dalam peti ais selama lebih kurang seminit. Proses penyejukan ini akan memperlambat reaksi kimia yang dilepaskan saat bawang anda memotong.

Rendam bawang yang sudah dikupas ke dalam air yang berisi ais. Setelah beberapa saat, ambil bawang yang direndam itu, kemudian hiris seperti biasa.

Pastikan pisau yang digunakan untuk memotong adalah pisau yang tajam. Pisau tajam ini akan membantu mengurangi penguapan gas yang membuatkan anda menangis. Ini kerana jika anda menggunakan pisau yang tumpul, maka gesekan yang berlebihan akan memancing keluarnya gas yang memedihkan mata.

Manfaatkan air yang mengalir. Mengupas dan memotong bawang merah di bawah air mengalir akan menghilangkan gas yang memedihkan mata di dalam bawang.

Manfaat kesihatan dari bawang merah

Mungkin ramai yang tidak mengetahui bahawa bawang merah mempunyai khasiat yang banyak terutama kepada kesihatan. Ia sudah digunakan secara berkurun lamanya untuk merawat pelbagai penyakit termasuk juga digunakan dalam rawatan tradisional.

Berikut adalah beberapa manfaat kesihatan yang boleh diperolehi daripada bawang ini:

 Menguatkan sistem ketahanan badan

Bawang merah kaya dengan vitamin C yang merupakan sejenis antioksidan. Kehadiran vitamin C ini membantu melawan radikal bebas yang berpotensi merosakkan sel-sel di dalam badan. Risiko penyakit-penyakit kronik seperti sakit jantung, kencing manis dan kanser dapat dikurangkan. Kandungan quercetin dan antosianin di dalamnya dipercayai mampu melawan dan menghancurkan sel kanser dalam badan.

Ia turut mengandungi selenium, yang dipercaya mampu meningkatkan sistem imun. Dengan memakan bawang merah, sistem imun akan bekerja dan anda akan dapat mencegah diri dari jangkitan penyakit. Jika ingin memperkuat sistem imun, mungkin anda boleh memperbanyakkan penggunaan bawang ini dalam masakan anda, dan jika anda boleh mengambilnya secara mentah, kenapa tidak?

 Membantu penghadaman

Mengalami gangguan pencernaan memang menjadi masalah yang serius. Oleh sebab bawang ini kaya dengan serat yang baik bagi pertumbuhan bakteria baik dalam usus, ia membantu melancarkan sistem penghadaman dan memastikan pergerakan usus yang baik. Serat juga membersihkan usus serta membuang kotoran di dalam badan dan mencegah masalah sembelit. Bawang juga mengandungi bahan kimia
saponin
 yang boleh mengurangkan sakit dan kekejangan perut.

 Antipenuaan

Khasiat daripada antioksidan bukanlah satu yang baru dan misteri. Antara punca penuaan adalah pengumpulan radikal bebas di dalam badan. Di samping membekalkan antioksidan, ia juga merangsang penghasilan antioksidan di dalam badan. Selain itu, bawang juga membantu membuang toksik di dalam badan, seterusnya membantu melambatkan lagi proses penuaan.

 Bagus untuk penghidap anemia

Penghidap anemia mempunyai kadar hemoglobin yang rendah. Hemoglobin adalah sejenis protein di dalam sel darah merah yang dihasilkan daripada zat besi. Ia berfungsi membawa oksigen di dalam darah. Bawang merah mengandungi kadar zat besi yang baik. Ia sekali gus membantu meningkatkan zat besi serta hemoglobin di dalam badan.

 Mengawal kadar gula dalam darah

Mineral kromium di dalam bawang membantu mengawal kadar gula dalam darah. Perkara ini adalah sangat penting bagi individu yang mengalami diabetes atau prediabetes. Sulfur di dalamnya pula merangsang penghasilan insulin. Khasiat ini adalah bermanfaat khusus bagi mereka yang mengalami kencing manis. Walau bagaimanapun, ia bukanlah pengganti kepada ubat-ubatan yang dipreskripsi oleh doktor tetapi sebagai usaha tambahan dalam mengawal kadar gula.

Satu kajian yang dilakukan kepada 42 individu dengan diabetes jenis 2, menunjukkan bahawa makan 100 gram bawang merah segar mengurangkan kadar gula darah bagi individu yang berpuasa sebanyak 40 miligram/ dl selepas empat jam.

Sebatian khusus yang terdapat dalam bawang, seperti sebatian quercetin dan sulfur, mempunyai kesan antidiabetik. Sebagai contoh, quercetin telah ditunjukkan untuk berinteraksi dengan sel-sel dalam usus kecil, pankreas, otot rangka, tisu lemak dan hati untuk mengawal peredaran gula darah seluruh badan.

 Mencegah keradangan

Anda yang sering mengalami radang atau iritasi, terutama pada bahagian leher, anda mungkin boleh untuk mengamalkan pengambilan bawang merah dalam masakan dan diet makanan anda. Ini kerana kandungan quercetin pada bawang merah dipercayai dapat meredakan radang. Selain itu, ia juga dapat membantu mengurangkan rasa sakit pada bahagian kepala yang disebabkan selesema dan hidung tersumbat. Hal ini disebabkan oleh kandungan sulfur pada bawang merah yang mampu memecahkan mukus.

 Meningkatkan kesihatan jantung

Bagi individu yang memiliki masalah kesihatan berkaitan jantung, anda boleh cuba memakan bawang ini. Kandungan flavonoid pada bawang merah ini dapat membantu fungsi jantung. Selain itu, kandungan organosulfur pada bawang ini dapat mencegah risiko munculnya penyakit kardiovaskular. Di samping itu, bahan masakan paling popular ini juga mengandungi tiosulfinat yang dapat mengurangkan dan menurunkan risiko penyakit strok (angin ahmar).

 Melancarkan sistem pernafasan

Seperti yang dikatakan tadi, bawang ini mempunyai sifat antiradang. Oleh sebab itu, individu yang mempunyai masalah kesihatan seperti asma dan alahan adalah amat disarankan untuk memakan bawang ini kerana dipercayai dapat melancarkan sistem pernafasan.

 Meningkatkan kualiti tidur

Sekiranya anda mempunyai atau sering berdepan dengan masalah sukar untuk tidur, anda mungkin boleh mencuba untuk memperbanyakkan pengambilan dan penggunaan bawang ini di dalam masakan anda. Ini kerana bahan ini dikatakan mempunyai probiotik yang dapat membantu meningkatkan kualiti tidur dan mengurangkan tekanan. Di samping itu, dikatakan terdapat bakteria baik dalam bawang ini yang dipercayai dapat merangsang fungsi otak dengan lebih baik.

 Baik untuk mata

Kandungan sulfur yang terdapat pada bawang merah ternyata baik untuk kesihatan mata. Zat tersebut mampu merangsang produksi protein iaitu glutathione, yang berperanan sebagai antioksidan. Vitamin E yang terkandung pada bawang merah sangat baik untuk mata.

 Ketumpatan tulang

Sememangnya produk tenusu merupakan antara makanan terbaik yang dapat menjaga dan meningkatkan kesihatan tulang. Tetapi selain itu, bawang juga dipercayai dapat menyokong pertumbuhan tulang yang kuat.

Dalam satu kajian kepada sekumpulan individu wanita berusia pertengahan 24 tahun dan wanita yang mengalami menopaus menunjukkan individu yang mengambil 100 ml jus bawang setiap hari selama lapan minggu telah meningkatkan ketumpatan mineral tulang dan antioksidan berbanding dengan kumpulan yang tidak mengambilnya.

Satu lagi kajian dalam 507 individu wanita perimenopaus dan postmenopaus mendapati individu wanita yang memakan bawang sekurang-kurangnya sekali sehari, akan mempunyai ketumpatan tulang keseluruhan 5% lebih besar daripada individu yang hanya memakan sekali sebulan atau kurang daripada itu.

Manakala, terdapat kajian menunjukkan individu wanita yang lebih berusia yang sering makan bawang akan menurunkan risiko patah tulang pinggul lebih daripada 20% berbanding mereka yang tidak memakannya langsung.

Dipercayai bawang ini berkeupayaan untuk mengurangkan tekanan oksidatif, meningkatkan tahap antioksidan dan mengurangkan kehilangan tulang, mencegah osteoporosis dan meningkatkan ketumpatan tulang.

 Melawan bakteria

Bawang boleh melawan bakteria berbahaya seperti
Escherichia coli
(E. coli),
 Pseudomonas aeruginosa, Staphylococcus aureus
 (S. aureus) dan
Bacillus cereus.
Tambahan pula, ekstrak bawang menunjukkan ia membantu menghalang pertumbuhan
Vibrio cholerae,
 bakteria yang menjadi kebimbangan kesihatan awam utama di negara yang membangun.

Quercetin yang diekstrak dari bawang dipercayai menjadi satu kaedah yang sangat kuat untuk melawan bakteria. Dalam satu kajian, quercetin yang diekstrak daripada kulit bawang kuning berjaya menghalang pertumbuhan
Helicobacter pylori
(H.pylori) dan
Staphylococcus aureus
 (Methicillin-resistant).

H. pylori adalah bakteria yang dikaitkan dengan ulser perut dan kanser pencernaan tertentu, sementara MRSA adalah bakteria yang menghalang antibiotik yang mengakibatkan jangkitan pada bahagian-bahagian badan yang tertentu.

 Melawan kanser

Memakan sayuran seperti bawang putih atau bawang merah dipercayai mempunyai kaitan untuk mengurangkan risiko kanser tertentu seperti kanser perut dan kanser kolorektal.

Dalam satu penyelidikan terhadap 16 kajian yang melibatkan 13,333 individu menunjukkan bahawa individu yang mengambil bawang merah pada kadar yang tinggi dapat menurunkan  15% risiko kanser kolorektal berbanding individu yang kurang atau tidak mengambil bawang merah.

Bawang juga mengandungi fisetin dan quercetin, antioksidan flavonoid yang dipercayai boleh menghalang pertumbuhan tumor.

 Merawat gigi

Bawang mentah sememangnya boleh membuatkan nafas kita berbau. Tetapi dalam masa yang sama ia amat berguna untuk membantu meningkatkan tahap kesihatan mulut. Mengunyah bawang mentah dipercayai dapat menguatkan gigi dan dalam masa yang sama menghilangkan bakteria yang menyebabkan kerosakan gigi. Jadi mungkin anda yang mempunyai masalah gigi, boleh mencuba kaedah ini.

 Asma

Bawang mempunyai kesan antihistamin kerana terdapat quercetin, antioksidan yang bertindak seperti antihistamin dan agen antiradang. Dalam ujian yang dilakukan, quercetin terbukti dapat menghalang sel-sel imun daripada melepaskan histamin, yang merupakan bahan kimia yang menyebabkan reaksi alahan. Berdasarkan pemerhatian ini, penyelidik percaya bahawa antioksidan boleh mengurangkan histamin dan bahan kimia lain penyebab alahan atau kerengsaan dalam badan dan dipercayai boleh menjadi rawatan asma. Walau bagaimanapun, buat masa ini tiada kajian terhadap manusia yang dijalankan lagi untuk menguji keberkesanan ini, tetapi bawang dipercayai dapat membantu mengurangkan asma kerana ia bertindak sebagai antioksidan yang kuat dan menunjukkan bahawa quercetin menyebabkan bronkus, iaitu saluran pernafasan untuk menjadi lebih luas.

Berapa banyak bawang merah untuk dimakan?

Mendidihkan atau mereneh bawang dalam sup berkemungkinan akan merosakkan beberapa antosianin tetapi bukan quercetin yang akan meresap ke dalam sup. Semakin rendah haba semakin banyak nutrien yang akan terkandung di dalam sup. Kajian menunjukkan bahawa 4 hingga 7 hidangan mengandungi bawang merah setiap minggu, ataupun bersamaan dengan kira-kira 2 hingga 3 biji bawang, dikaitkan dengan manfaat untuk mengurangkan kanser kolorektal, esophagus dan ovari.

Bawang merah perlu disimpan di kawasan atau tempat yang sejuk dan kering dengan aliran udara yang baik. Selagi bawang tersebut tidak dikupas, adalah tidak digalakkan untuk menyimpan di dalam peti sejuk atau beg plastik kerana kedua-duanya telah menunjukkan akan mempercepatkan proses kerosakan bawang tersebut. Setelah dikupas, sebaiknya simpan bawang dalam bekas tertutup dan di dalam peti sejuk. Sekiranya bawang yang telah dikupas dan disimpan itu didapati mempunyai
bintik hitam
, kelihatan lebam dan muncul kulat, hindari dari menggunakannya.

Jadi, sekiranya anda merupakan seorang individu yang tidak gemarkan bawang merah, anda mungkin boleh mencuba untuk memakannya untuk mendapatkan manfaat kesihatan yang ditawarkan. Jika anda tidak mampu makan secara mentah, anda boleh cuba untuk memasukkan bawang ke dalam masakan anda.

Anda mungkin berminat untuk membaca artikel:

Daging, Adakah Baik untuk Kesihatan?

Diet Telur, Adakah Ia Langkah Efektif?

Makanan Tidak Berkhasiat: Impak pada Kesihatan


Penjagaan Bayi Minggu ke-38

Perkembangan & Pelakuan

Perkembangan bayi anda

Pada 38 minggu, bayi anda mampu untuk:

Berdiri dari posisi duduk;

Mengengsot atau merangkak;

Duduk daripada posisi meniarap

Membantah jika anda cuba untuk mengambil mainan;

Berdiri berpegang kepada seseorang atau sesuatu;

Mengambil objek kecil dengan mana-mana bahagian ibu jari dan jari (simpan semua objek berbahaya daripada jangkauan bayi);

Mengatakan “mama” atau “dada” tanpa membezakannya;

Bermain acah dan mengagah;

Ingat maklumat yang lebih khusus, seperti mana tempat mainan  dalam rumah anda;

Meniru tindakan yang mereka saksikan seminggu sebelum itu.

Sokongan untuk bayi anda

Bayi anda kini boleh meletakkan objek ke dalam bekas dan mengalihkannya. Beri mereka baldi plastik dan beberapa blok berwarna-warni supaya mereka boleh berlatih kemahiran baru ini. Pastikan mainan tidak begitu kecil sehingga boleh ditelan. Mereka juga suka mainan dengan bahagian yang bergerak, seperti tombol, tuil atau pintu yang boleh dibuka dan ditutup. Kereta plastik besar yang boleh bayi anda gerakkan di atas lantai juga menyeronokkan.

Jika anda mengambil mainan dari mereka, bayi anda mungkin semakin tegas membantah. Mereka sekarang benar-benar dapat menentukan kehendak mereka. Pastikan anda memberi mereka mainan baru sebelum anda mengambil mainan asal.

Kira-kira separuh daripada bayi pada usia ini akan memulakan permainan menghulur, jadi anda boleh menjadi rakan sepermainan mereka. Cuba golekkan bola kepada bayi anda dan lihat sama ada mereka menggolekkannya kembali kepada anda. Beri mereka mainan susunan dan lihat jika mereka menyusun atau menimbunkan atau menyerahkan kepingan kepada anda. Mereka juga akan suka untuk berkongsi makanan mereka, maka terimalah tabiat ini dengan gembira.

Kesihatan & Keselamatan

Apa yang perlu saya bincangkan dengan doktor?

Pemeriksaan fizikal, bilangan dan jenis teknik penilaian yang digunakan dan prosedur yang dilakukan juga akan berbeza mengikut keperluan individu bayi. Tetapi, secara umum, anda boleh menjangkakan perkara berikut pada rutin pemeriksaan:

Pemeriksaan fizikal, termasuk memeriksa semula sebarang masalah sebelumnya.

Penilaian perkembangan. Pemeriksa mungkin meletakkan bayi melalui satu siri “ujian” untuk menilai keupayaan bayi untuk duduk sendiri, untuk bangun dengan atau tanpa bantuan, untuk mencapai dan memegang objek. Juga keupayaan bayi anda untuk mencapai dan mengambil objek kecil, mencari objek yang terjatuh atau yang tersembunyi, untuk bertindak balas kepada nama mereka, untuk mengenali perkataan-perkataan seperti “mama”, “ayah”, “bye-bye,” dan “jangan, “dan untuk menikmati permainan sosial seperti tepuk-tepuk dan sorok-sorok, atau hanya bergantung kepada pemerhatian serta laporan anda tentang kelakuan bayi.

Apa yang perlu saya tahu?

Bercerai susu secara sendiri

Bayi anda mungkin menyusu hanya beberapa saat pada satu masa. Mereka mungkin kelihatan tidak memberi perhatian atau terganggu sewaktu penyusuan. Jangan terkejut jika keinginan bayi anda untuk menyusu kembali, kerana perkembangan bayi mengurangkan minatnya buat  sementara waktu.

Semua bayi boleh berhenti menyusu secara semula jadi, tetapi ia jarang berlaku pada usia sebelum 9 atau 10 bulan. Pada waktu itu, bayi mungkin menunjukkan tanda-tanda bercerai susu secara sendiri – Anda boleh menggalakkannya dengan cara memberikan penyusuan botol dan memberi makanan pejal.

Kurangkan bilangan sesi penyusuan secara beransur-ansur, dan tawarkan alternatif kepada bayi anda. Mulakan dengan mengurangkan penyusuan siang hari, dan kemudian penyusuan awal pagi dan akhirnya penyusuan di waktu malam. Alihkan perhatian bayi anda dan mereka mungkin terlupa dan berpuas hati dengan botol atau cawan susu sebagai ganti.

Berdiri dan duduk

Seperti kebanyakan bayi yang baru belajar untuk berdiri, mereka terkandas dalam kedudukan berdiri sehingga mereka jatuh. Sebaik sahaja anda menyedari kegeraman merekan bantu mereka perlahan-lahan untuk duduk. Lakukannya perlahan-lahan supaya mereka faham bagaimana untuk melakukannya sendiri, dan mungkin akan mengambil masa beberapa hari, atau beberapa minggu.

Kerisauan Saya

Apa yang saya risaukan?

Terdapat banyak kebimbangan pada minggu kedua bulan yang kesembilan:

Pemakan cerewet:

Berikut adalah beberapa tip khusus mengenai bagaimana untuk mengendalikan pemakan cerewet:

Biarkanlah mereka makan roti. Atau bijirin, atau pisang, atau apa sahaja makanan yang mereka pilih.

Tambah jika boleh. Walaupun anda tidak patut memaksa makanan pada bayi anda, tidak salah untuk cuba menyelinap masuk makanan.

Buang makanan lenyek. Bayi anda seperti bosan dengan makanan lenyek dan bersedia untuk lebih banyak perkara baru. Anda boleh menukar kepada makanan pejal yang cukup lembut untuk mereka.

Variasikan menu. Perubahan mungkin apa yang mereka perlukan untuk menarik minat mereka

Tukar peranan. Mungkin ia hanya satu tanda kehendak berdikari dalam bayi anda. Berikan mereka tanggungjawab untuk menggunakan sudu sendiri dan mereka mungkin membuka mulut dan tidak sabar-sabar untuk pelbagai makanan tidak mereka ambil jika anda yang menyuap.

Jangan melemaskan. Ramai bayi dan kanak-kanak makan sangat sedikit kerana mereka minum terlalu banyak jus, susu formula atau susu ibu. Bayi anda perlu mempunyai lebih kurang 120 hingga 180 ml jus buah-buahan dan tidak lebih daripada 380 hingga 720ml susu formula (atau, selepas ulang tahun pertama, susu lembu) sehari. Jika mereka mahu minum lebih daripada itu, berikan mereka air atau jus yang dicairkan dan agihkan pengambilan sepanjang hari.

Makanan ringan. Hadkan makanan ringan untuk waktu pertengahan pagi dan tengah hari sahaja, walaupun bayi anda tidak banyak makan pada waktu makan berat.

Sentiasa senyum. Cara paling mudah untuk anda menyebabkan asas bagi satu masalah makan adalah dengan bermasam muka apabila bayi anda berpaling daripada makanan yang disuapkan, memberikan komen marah atau menghabiskan masa cuba menyuap beberapa sudu makanan dengan paksaan. Wujudkan suasana yang selesa untuk menggalakkan bayi anda makan.

Bagaimanakah perkembangan bayi anda minggu 39?


Ini Punca Rasa Sakit 'Lain Macam' Jika Gigi Bongsu Tumbuh

Apabila gigi bongsu tumbuh, mesti rasa sakit dan berdenyut. Tahap kritikal sampai boleh buat bergaduh. Tetapi kenapa pertumbuhan gigi geraham ini, menyakitkan?

Untuk mendapatkan lebih banyak info tentang Kesihatan Mulut sila dapatkannya
di sini.

Apabila gigi bongsu tumbuh

Gigi bongsu atau gigi geraham, merupakan gigi dewasa terakhir yang akan tumbuh ketika usia 17 hingga 25 tahun.

 Kebiasaannya, setiap individu mempunyai 4 gigi bongsu di bahagian belakang mulut; 2 pada bahagian atas dan 2 pada bahagian bawah.

Kesakitan ketika proses gigi bongsu tumbuh adalah berbeza bagi setiap individu.

Sesetengah individu akan mengalami kesakitan yang berterusan, manakala ada juga yang hanya mengalami kesakitkan dan ketidakselesaan ketika mengunyah makanan atau menyentuh bahagian tersebut.

Punca rasa sakit apabila gigi bongsu tumbuh

Kesakitan ini boleh berlaku di atas beberapa sebab. Antaranya, mungkin gigi geraham berada dalam kedudukan tidak betul, tidak sesuai untuk mulut,
gigi terperangkap dalam gusi,
 atau terdapat jangkitan kerosakan pada gigi.

Rasa sakit ini mungkin berlaku secara tiba-tiba, atau ia boleh terjadi secara perlahan-lahan.

Namun, kesakitan seperti ini tidak boleh dibiarkan dan seharusnya dirawat dengan segera kerana ia mungkin memberikan kesan kepada kesihatan mulut secara keseluruhan.

Kedudukan gigi bongsu tidak betul

Kedudukan gigi geraham yang berada dalam kedudukan tidak betul atau dikenali sebagai
impacted wisdom teeth
, merupakan satu keadaan di mana ia tidak mempunyai ruang yang tidak mencukupi untuk tumbuh dan membesar, yang akhirnya akan menyebabkan komplikasi lain.

Masalah
 impacted wisdom teeth
ini boleh menyebabkan sakit, kerosakan kepada gigi lain dan masalah pergigian yang lain.

Dalam sesetengah kes, ia mungkin tidak mendatangkan sebarang masalah dalam jangka masa terdekat. Tetapi kerana ia sukar untuk dibersihkan, maka
risiko terdedah kepada kerosakan gigi
 dan penyakit gusi.

Kebiasaannya, gigi geraham bermasalah seperti ini yang menyebabkan kesakitan atau komplikasi pergigian akan dicabut keluar.

Sesetengah doktor gigi dan pakar bedah juga akan mengesyorkan untuk mencabut gigi ini untuk mengelakkan sebarang masalah pada masa akan datang.

Simptom yang menyakitkan

Jika anda masih belum mengalami proses pertumbuhan gigi bongsu , anda mungkin tertanya-tanya apakah ia akan menjadi kesakitan yang amat menyakitkan.

Berikut beberapa simptom yang boleh dikenal pasti sama ada anda sedang mengalami proses pertumbuhan gigi geraham atau tidak:

Anda akan merasa sakit gigi pada bahagian belakang mulut anda

Jika melihat di cermin, anda mungkin boleh nampak gigi geraham mula untuk menembusi gusi

Gusi pada bahagian belakang mulut menjadi merah dan sangat sensitif kepada sentuhan.

Kesakitan rahang

Bengkak sekitar rahang

Gusi berdarah

Nafas berbau

Kesukaran membuka mulut

Rasa tidak selesa di dalam mulut

Pemeriksaan doktor

Jika anda merasakan anda mungkin sedang mengalami kesakitan kerana pertumbuhan gigi geraham, anda perlu berjumpa dengan
doktor gigi
 secepat mungkin.

Mencabut dan membuang gigi mungkin antara jalan penyelesaian terbaik untuk menyembuhkan dan menghalang masalah kesihatan mulut berkaitan gigi bongsu ini.

Bagi gigi geraham yang bermasalah atau
impacted wisdom teeth
 tidak boleh dielakkan daripada berlaku.

Akan tetapi, dengan pemeriksaan dan pembersihan gigi berjadual setiap 6-bulan membolehkan doktor gigi anda memantau pertumbuhan dan kemunculan gigi bongsu anda.


Elak Buah Pinggang Rosak Akibat Diabetes Dengan Amalkan 10 Makanan Ini!

Masalah buah pinggang dan diabetes tidak dapat dipisahkan. Hampir 1 daripada 3 pesakit diabetes mengalami masalah buah pinggang. Ia juga disebut sebagai nefropati diabetes atau
diabetic nephropathy
. Tidak dinafikan, penyakit diabetes merupakan salah satu penyebab buah pinggang rosak.

Untuk mendapatkan lebih banyak info berkenaan Kencing Manis, anda boleh klik
di sini
.

Apa itu nefropati diabetes?

Sebelum kita fokus mengenai
masalah buah pinggang dan penyakit diabetes,
 mungkin ada di antara anda yang kurang memahami tentang nefropati diabetes. Jadi, mari kita bercakap mengenainya terlebih dahulu.

Nefropati bermaksud penyakit atau
kerosakan buah pinggang.
 Sementara itu, Nefropati diabetes adalah kerosakan kepada buah pinggang yang disebabkan oleh diabetes.

Dalam kes yang teruk, ia boleh membawa kepada kegagalan buah pinggang. Namun tidaklah semua individu yang menghidap diabetes mempunyai kerosakan buah pinggang.

Didapati 40 peratus kes diabetes akan menjadi penyebab buah pinggang rosak.

Apakah simptom nefropati diabetes?

Tanda-tanda umum bagi nefropati diabetes adalah seperti:

Kawalan
 tekanan darah yang semakin teruk

Protein dalam air kencing

Bengkak kaki, buku lali, tangan atau mata

Peningkatan keperluan untuk buang air kecil

Kurang memerlukan insulin atau ubat diabetes

Kekeliruan atau kesukaran menumpukan perhatian

Hilang selera makan

Pening dan muntah

Gatal berterusan

Keletihan

Pada peringkat awal nefropati diabetes, anda mungkin tidak dapat melihat sebarang tanda atau gejala. Mungkin terdapat beberapa simptom yang tidak di senaraikan di atas.

Apakah penyebab buah pinggang rosak, nefropati diabetes?

Buah pinggang mempunyai banyak saluran darah kecil yang menyaring sisa dari darah anda. Salah satu penyebab buah pinggang rosak ialah jumlah gula yang tinggi di dalam saluran darah disebabkan penyakit diabetes,

Lama kelamaan, buah pinggang tidak dapat melakukan pekerjaannya juga. Kemudian ia mungkin berhenti bekerja sepenuhnya. Ini dipanggil
 kegagalan buah pinggang.

Apakah kaitan antara diabetes dan penyebab buah pinggang rosak?

Gula yang tinggi di dalam darah
 menjejaskan salur darah di dalam badan, termasuk yang melibatkan buah pinggang. Salur darah yang semakin sempit mengganggu fungsi normal buah pinggang terbabit.

Tambahan pula, keadaan lain seperti tekanan darah tinggi kerap dialami oleh pesakit sehingga menjadi penyebab buah pinggang rosak

Selalunya, masa yang lama sehingga berpuluh-puluh tahun diperlukan sebelum kerosakan yang signifikan berlaku. Namun, di saat diabetes jenis 2 didiagnosis, kebiasaannya diabetes telah bermula lama sebelum itu dan buah pinggang juga telah mula rosak.

Antara penyebab buah pinggang rosak ialah:

Gula di dalam darah tidak dikawal dengan baik

Tekanan darah tinggi

Merokok

Tidak melakukan aktiviti fizikal

Diet tinggi garam

Mempunyai penyakit jantung

Sejarah kegagalan buah pinggang di dalam keluarga

Apa yang akan berlaku jika menghidap nefropati diabetes?

Fungsi organ ini adalah untuk menapis bahan-bahan toksik yang dibuang di dalam air kencing. Ia juga mengawal kandungan cecair di dalam badan.

Sebab itu, air kencing akan berkurang jika cuaca panas untuk mengekalkan lebih banyak cecair yang telah hilang melalui peluh. Sebaliknya, badan lebih kerap buang air semasa musim sejuk.

Kegagalan menjalankan fungsi ini menyebabkan cecair terkumpul di dalam badan
sehingga menaikkan tekanan darah.
 Cecair berlebihan tersebut juga boleh terkumpul di kaki (menyebabkan bengkak) dan mungkin beberapa kawasan lain seperti abdomen serta paru-paru.

Di samping itu, bahan-bahan toksik seperti urea yang gagal dibuang akan terkumpul menyebabkan fungsi badan terganggu.

Simptom-simptom nefropati diabetes yang mungkin berlaku ialah:

Bengkak pada kaki, tangan dan muka.

Susah tidur atau memberikan fokus.

Hilang selera makan.

Gatal-gatal dan kulit kering.

Selalu letih dan mengantuk.

Degupan jantung tidak sekata.

Penjagaan buah pinggang sekiranya anda penghidap diabetes?

Cara terbaik untuk melambatkan atau mencegah penyakit buah pinggang atau nefropati diabetes adalah dengan mencuba untuk mencapai tahap glukosa darah dan tekanan darah pada tahap yang seimbang.

Tabiat gaya hidup yang sihat dan pengambilan ubatan secara berjadual dan mengikut ketetapan pastinya dapat membantu anda untuk mencapai matlamat ini dan meningkatkan kesihatan anda secara keseluruhan.

Makanan dan minuman terbaik bagi pesakit diabetes

Mempunyai diabetes bermakna anda perlu
menitik beratkan aspek penjagaan pemakanan
 kerana apa yang diambil boleh memberi kesan terhadap berat dan tahap kandungan gula dalam darah anda.
Jika tidak, ia akan menyadi penyebab buah pinggang rosak atau nefropati diabetes.

Ia adalah termasuk mengenai soal makanan dan minuman yang anda ambil. Berikut adalah beberapa jenis makanan dan minuman terbaik bagi pesakit diabetes.

 Kekacang

Kebanyakan kekacang adalah berkhasiat dan menyediakan kandungan serat, karbohidrat kompleks dan protein yang agak besar. Kekacang juga adalah sumber terbaik magnesium dan kalium.

 Sayuran tidak berkanji

Sayuran tidak berkanji termasuklah sayuran berwarna hijau gelap, sayuran berdaun, lada dan lain-lain. Sayuran jenis ini mengandungi kandungan karbohidrat yang rendah sesuai untuk pesakit nefropati diabetes.

 Buah-buahan sitrus

Buah -buahan sitrus seperti tangerin, oren, limau gedang, lemon dan limau memberikan sumber serat yang baik. Untuk meningkatkan pengambilan serat, anda disarankan untuk makan keseluruhan kandungan buah berbanding menjadikannya dalam bentuk jus.

 Ikan yang berlemak

Salmon atau mana-mana ikan
dengan asid lemak omega-3
 membantu secara berkesan untuk mengurangkan risiko mendapat penyakit jantung, terutamanya penyakit jantung koronari yang mana dikaitkan dengan diabetes.

 Ikan jenis ini juga tinggi kandungan vitamin D dan selenium yang baik untuk rambut, kulit dan kuku.

 Produk tenusu tanpa lemak atau rendah lemak

Kajian menunjukkan bahawa
produk tenusu
 boleh mengurangkan risiko untuk mendapat diabetes tahap 2 dengan 9%. Tetapi sekiranya menghidap diabetes, anda dicadangkan untuk mengambil susu skim dan yogurt.

 Air Putih

Air putih
 sangat disarankan untuk semua individu. 70% kandungan badan kita adalah terdiri daripada air.

Anda memerlukan air untuk mengekalkan hidrasi. Tambahan pula,
air putih tidak mengandungi sebarang karbohidrat dan kalori.

 Susu

Susu skim
 atau
rendah lemak tanpa kandungan gula tambahan
 adalah sangat baik untuk individu yang mempunyai diabetes.

 Susu bukan sahaja membekalkan tenaga, tetapi juga mengandungi vitamin dan mineral. Tambahan lagi, susu adalah sumber yang baik untuk protein.

 Jus Buah

Walaupun
jus buah mengandungi kandungan karbohidrat yang tinggi
, penghidap diabetes tidak sepatutnya mengelakkan pengambilan jus buah secara total.

Jus buah mengandungi kandungan vitamin dan mineral yang tinggi. Oleh sebab itu, pengambilan jus buah dapat membantu pesakit nefropati diabetes.

 Teh

Teh tanpa tambahan gula
 atau susu telah terbukti mempunyai manfaat kesihatan. Ia mampu memperbaiki
sensitiviti insulin
 dan membantu mengawal tekanan darah.

Teh tidak mengandungi sebarang karbohidrat
 dan kalori, oleh itu teh tidak akan menambah kandungan tersebut dalam tubuh anda.

Kini anda telah tahu penyebab buah pinggang rosak dan makanan yang boleh diamalkan.


AWAS Ibu, Jangan Benarkan Bayi Anda Tidur Dengan Bantal, Sampailah Usia Ini! Bahaya Boleh Terjadi

Bayi memerlukan perlindungan yang sepenuhnya daripada ibu bapa walaupun daripada objek lembut yang berada di sekitarnya. Namun, bolehkah bayi tidur bersama bantal?

Bantal yang lembut dan empuk juga mampu mengundang bahaya buat bayi. Semasa empat bulan pertama selepas kelahiran bayi, penggunaan bantal ketika mereka tidur boleh menyebabkan bayi anda berisiko menghidapi
sudden infant death syndrome
(SIDS).

Bilakah boleh bayi tidur bersama bantal?

Sebenarnya, bayi tidak memerlukan bantal untuk mendapatkan tidur yang nyenyak. Sebagai individu dewasa, kita memerlukan bantal untuk merehatkan kepala.

Bantal yang bagus adalah bantal yang memberi sokongan kepada leher agar badan berasa lebih relaks ketika tidur. Namun begitu, bantal sebenarnya adalah berbahaya bagi seorang bayi.

Penggunaan bantal yang tidak sesuai akan meningkatkan risiko bayi anda menghidapi SIDS. Ini kerana bayi anda mungkin akan meniarap, membenamkan muka mereka ke dalam bantal lalu menyebabkan mereka
 sesak pernafasan.

Tanpa pengawasan daripada ibu bapa, kejadian berbahaya seperti ini mungkin berlaku.

Oleh itu, pakar perubatan menegaskan untuk ibu bapa menangguhkan idea untuk bayi tidur bersama bantal sehinggalah mereka mencecah usia 18 bulan.

Kebanyakan kanak-kanak sebenarnya tidak mahu langsung tidur bersama bantal. Apabila anak anda mencecah usia 2 tahun, anda boleh mula membiasakan mereka untuk tidur bersama bantal untuk membantu sistem pernafasan dan menjaga kualiti tidur mereka.

Mulakannya dengan menggunakan bantal yang sesuai dan tidak diperbuat daripada
 bahan yang boleh mendatangkan alahan.

Bayi tidur bersama bantal, apakah jenis bantal yang selamat?

Jika anda masih risau bayi anda akan menghidapi selesema pada waktu malam, pakaikan mereka baju tidur dan sarung kaki untuk bayi. Pilih bantal yang sesuai dengan saiz bayi anda.

Ia seharusnya kecil, rata dan diperbuat daripada kapas yang lembut bagi memastikan bayi anda mendapatkan sokongan yang baik pada lehernya.

Bantal yang diperbuat daripada bulu pelepah mungkin bagus untuk individu dewasa, tapi tidak bagi bayi. Ia sangat lembut dan boleh mendatangkan alahan. Lebih bahaya, ia lebih berisiko kepada bayi anda emas jika mukanya terbenam pada bantal ketika sedang tidur.

Pendek kata, bantal boleh menyebabkan bayi sesak nafas sekiranya muka mereka terbenam ke dalam bantal. Kebiasaannya, jika bahu seseorang individu itu lebih luas daripada kepala mereka, bantal akan membantu mereka untuk
 mendapatkan tidur yang lebih baik.

Memandangkan bayi masih belum memerlukan bantal untuk tidur nyenyak, anda boleh menunggu sehingga sekurang-kurangnya sehingga mereka berusia 18 bulan untuk meletakkan bantal di katil bayi.


Sindrom Reye, Apa yang Anda Tahu?

Sindrom Reye merujuk kepada keadaan apabila otak dan hati pesakit semakin membengkak. Kanak-kanak dan remaja yang selepas mengalami cacar air (
chicken pox
) dan selesema biasa terdedah kepada sindrom yang serius ini.

Apakan simptom sindrom Reye?

Tiga hingga lima hari selepas pesakit pulih daripada jangkitan virus seperti selesema biasa atau cacar air, jika mengalami sindrom Reye, mereka mula menunjukkan simptom.

Simptom awal:

Diarrhea dan pernafasan tidak normal pada kanak-kanak berumur 3 tahun ke bawah

Muntah yang berulang dan keletihan, kelesuan pada kanak-kanak berumur lebih dari 2 tahun dan remaja.

Simptom lain yang serius:

Tingkah laku pelik seperti tindak balas yang agresif

Berkhayal atau berimaginasi

Lemah anggota tubuh

Sawan

Separa sedar

Punca sindrom Reye

Sebab ini menyebabkan kadar gula turun dengan ketara sementara keasidan meningkat. Lebih-lebih lagi, hati pesakit membentuk deposit lemak bersama-sama dengan pembengkakan. Pembengkakan juga boleh berlaku di otak yang mempengaruhi tahap kesedaran pesakit.

Profesional masih tidak tahu punca sebenar sindrom Reye kecuali beberapa faktor yang menyumbang kepada proses pembangunannya. Oleh itu,sese orang mungkin mengalami sindrom Reye jika mereka menggunakan ubat-ubatan seperti aspirin untuk merawat jangkitan virus semasa mengalami gangguan pengoksidaan asid lemak.

Mereka dengan gangguan pengoksidaan asid lemak tidak mempunyai enzim yang betul untuk memecahkan asid lemak dalam tubuh. Kadang-kadang, mereka mempunyai enzim tersebut tetapi ia tidak berfungsi dengan baik.

Dalam kes lain, pendedahan kepada bahan kimia boleh mencetuskan keadaan kesihatan ini. Bahan kimia tersebut termasuk racun herba atau racun serangga.

Risiko kesihatan

Walaupun pesakit sindrom Reye bertahan
(curvive)
 dalam kebanyakan kes, mereka mengalami pelbagai kerosakan otak yang berbeza. Walau bagaimanapun, tanpa rawatan yang betul dan tepat pada masanya, sindrom ini boleh mengakibatkan kematian.

Persediaan berjumpa doktor

Tanya doktor terlebih dahulu untuk persiapan.

Tuliskan semua simptom dan tingkah laku anak anda.

Senaraikan semua ubat yang digunakan oleh anak anda. Ubat-ubatan tersebut termasuk suplemen, ubat bukan preskripsi, vitamin, terutama aspirin yang digunakan oleh anak anda untuk merawat jangkitan virus mereka. Jika boleh, bawa botol ubat bersama dengan dos dan arahan.

Dapatkan bantuan daripada ahli keluarga atau rakan. Ia amat sukar untuk ingat dan mengendalikan segala perkara dengan diri sendiri. Membawa seseorang untuk membantu anda mengingatkan atau menjaga perkara-perkara yang anda telah terlepas atau terlupa.

Tuliskan semua kebimbangan anda. Dengar arahan doktor dengan teliti dan tuliskan semuanya. Sekiranya anda mempunyai sebarang pertanyaan, jangan teragak-agak untuk bertanya kepada doktor kemudian tuliskan jawapannya.

Doktor akan mula bertanya tentang sejarah penyakit anak anda kemudian melakukan beberapa ujian dan mendiagnosis untuk memberikan rawatan yang paling tepat.

Rawatan untuk sindrom Reye

Antara ujian yang dilakukan adalah:

Ketukan tulang belakang (
spinal tap
). Sampel cecair serebrospinal diambil menggunakan jarum kemudian dihantar ke makmal.

Biopsi hati. Tisu hati dikeluarkan kemudian dihantar ke makmal.

CT atau MRI.

Biopsi kulit. Tisu kulit dikeluarkan kemudian dihantar ke makmal untuk menguji gangguan pengoksidaan asid lemak.

Ubat-ubatan

Sindrom Reye adalah serius dan memerlukan penjagaan profesional. Rawatan merangkumi:

Cecair intravena. Pesakit akan mendapat larutan glukosa dan elektrolit melalui saluran intravena. Kaedah ini adalah untuk meningkatkan tahap kehilangan cecair daripada pembuangan air kecil.

Ubat untuk menangani pendarahan. Pesakit akan mendapat vitamin K, plasma dan platelet.

Hello Health Group
 tidak memberikan nasihat, diagnosis atau rawatan perubatan.


Gemar Minum Air Lemon? Ini 6 Kebaikan Buah Lemon Pada Kesihatan

Ramai yang sudah tahu khasiat air lemon jika diamalkan setiap hari.

Walaupun tiada kajian khusus tentang kebaikan air lemon, tapi banyak bukti yang menunjukkan bahawa pengambilan lemon dan juga air kosong mempunyai banyak faedah.

Sebagai contoh, buah lemon kaya dengan kandungan
vitamin C
. Pengambilan air kosong pula dapat membantu sistem pencernaan anda.

Amalan minum air lemon
 merupakan satu tabiat mudah yang sering menjadi buah mulut individu yang ingin menurunkan berat badan.

Tidak kurang juga, ramai yang berkata khasiat air lemon mampu
buatkan kulit kita bertambah glowing!

Pasti anda tertanya-tanya sama ada semua ini fakta ataupun auta?

Jika anda mahu tahu dengan lebih lanjut, jom ikuti artikel kami di bawah!

Untuk mendapatkan lebih banyak info tentang Pemakanan Sihat, sila dapatkannya
 di sini.

1. Khasiat air lemon kaya dengan vitamin C

Betul tu, buah lemon sememangnya kaya dengan vitamin C, tetapi bukan itu sahaja!

Buah ini juga mengandungi vitamin A, beta-karotena, folat, kalsium dan potassium yang baik untuk badan anda.

Vitamin C merupakan sejenis
antioksidan
 yang boleh membantu tubuh badan untuk melawan penyakit.

Selain itu, vitamin C juga terbukti dapat mengurangkan risiko penyakit kardiovaskular dan juga membantu pemulihan sel-sel dalam tubuh badan.

2. Amalan minum air lemon baik untuk kulit

Badan kita memerlukan vitamin C untuk membuat
kolagen
, sejenis protein yang baik untuk kulit.

Kolagen dapat memperlahankan tanda-tanda penuaan seperti mengurangkan kedutan pada permukaan wajah.

Air pula penting untuk membuatkan badan kekal terhidrat. Jika kita minum air yang cukup, kulit akan jadi lebih lembap dan sihat. Pengambilan air yang kurang akan buatkan wajah menjadi kering dan lesu.

3. Bantu anda kekal terhidrat

Anda perlu minum air sekurang-kurangnya 8 gelas setiap hari. Sebagai permulaan, cuba amalkan minum air lemon suam ketika anda baru bangun tidur.

Amalan ini dapat membuatkan anda rasa lebih segar dan bersemangat pada waktu pagi. Perasaan positif ini juga dapat membantu membuatkan
mood
 anda jadi lebih baik.

4. Bantu turunkan berat badan

Seperti yang ramai orang tahu, air kosong mempunyai 0 kalori. Jika anda menambah perahan limau ke dalam minuman, anda hanya akan menambah sebanyak 6 kalori sahaja.

Sebab itulah air perahan lemon menjadi
pilihan individu yang sedang berdiet
!

Amalan minum air lemon ketika berdiet dapat mengurangkan rasa untuk mengambil minuman bergula. Ini merupakan salah satu cara untuk menambah perisa pada air tanpa perlu
ambil lebih banyak kalori.

Selain itu, amalan ini juga membuatkan anda rasa kenyang dengan lebih lama. Oleh itu, anda akan kurang makan dan akhirnya anda akan mengalami penurunan berat badan.

5. Khasiat Air lemon bantu sistem pencernaan anda

Khasiat air lemon mengandungi asid yang boleh membantu sistem pencernaan anda.

Sebagai contoh, orang yang sudah berusia akan mempunyai kandungan asid perut yang lebih lemah daripada biasa. Minum air lemon mungkin dapat membantu tubuh untuk memecahkan makanan dengan lebih sempurna.

Lemon juga mengandungi sejenis fiber yang dipanggil pektin. Pektin ialah sejenis prebiotik yang dapat membantu untuk kesihatan perut yang lebih baik.

Namun, jika anda ingin merasakan kebaikan pektin, anda dinasihatkan untuk minum air lemon bersama dengan pulpanya sekali.

6. Kurangkan risiko batu karang

Pasti ramai orang sudah sedia maklum bahawa
pesakit batu karang
 perlu minum banyak air untuk elakkan pembentukan batu karang daripada berulang.

Oleh itu, amalan minum air yang mencukupi boleh membantu anda untuk melawan penyakit batu karang yang selalunya berpunca daripada dehidrasi.

Selain itu, asid sitrik yang terkandung dalam buah lemon juga mampu mengurangkan risiko batu karang. Ia mampu menghalang pembentukan kebanyakan jenis batu karang yang selalunya terbentuk daripada kalsium oksalat.

Anda mungkin juga berminat:

Limau Vs Lemon: Apa Beza Dua Buah Sitrus Ini?

Minum Air Lemon untuk Awet Muda!

Bonus: Cara minum air lemon dengan betul

Jika anda ingin amalkan minum air lemon, jangan hanya ambil sehiris lemon dan letakkan di dalam air. Salah tu!

Pertama sekali, anda perlukan segelas air suam. Belah lemon kepada dua dan perah sebelah potongan lemon itu ke dalam air.

Anda boleh juga tambah sedikit madu ataupun daun pudina sebagai perasa tambahan.

Selain itu, anda juga boleh simpan kulit lemon dan gunakan parutannya sebagai bahan dalam masakan ataupun kek anda!

Jika anda hanya menggunakan sehiris lemon sahaja dalam air anda, khasiat air lemon yang sebenarnya tidak akan dapat dirasai dengan sebaiknya.


Anak Gemar Bersukan? Mama Babah Berikan Sokongan Dengan 7 Cara Ini!

Apakah peranan ibu bapa menggalakkan anak bersukan? Hello Doktor ada jawapan untuk anda yang mempunyai anak aktif bersukan, teruskan membaca! Semoga bermanfaat.

Untuk mendapatkan lebih banyak info tentang Keibubapaan, sila dapatkannya
di sini.

7 peranan ibu bapa dalam menyokong anak aktif bersukan

Bersukan sangat bermanfaat untuk kanak-kanak tetapi ada kalanya
sebagai ibu bapa
, kita tidak tahu apakah cara terbaik untuk
menyokong anak
 agar bergiat aktif dalam sukan.

Bertenang! Berikut antara tip yang boleh dicuba dalam memberikan galakan kepada anak anda tanpa mengira jenis atau peringkat yang disertai mereka, seperti:

#1: Biarkan anak aktif bersukan mengikut minat

Anda pastinya mempunyai minat terhadap sukan tertentu ketika
zaman persekolahan
 dahulu, betul tak? Dan sudah tentu seboleh-bolehnya mahukan anak mengikut jejak langkah anda.

Tetapi penting untuk anda fahami bahawa anak mungkin mempunyai minat dan bakat yang berbeza. Jadi anda tidak boleh memaksa anak ke arah yang tidak sesuai dengan minat mereka.

Cara terbaik untuk memainkan peranan ibu bapa bagi menyokong anak bersukan adalah dengan mendedahkan anak kepada beberapa jenis sukan dan membiarkan mereka memilih sukan yang dirasakan sesuai dengan jiwa mereka.

#2: Tunjuk tingkah laku positif

Pada peringkat permulaan anak aktif bersukan, mereka akan merasakan ia sangat kompetitif. Ketika ini anak memerlukan panduan untuk mengemudi dunia sukan.

Apa yang boleh anda lakukan adalah dengan memfokuskan kepada perkara positif seperti cara menghormati jurulatih, rakan sepasukan dan ibu bapa. Didik anak untuk belajar daripada kesilapan dan tidak berputus asa.

Tunjukkan nilai-nilai
teladan untuk membantu anak
 mengembangkan perspektif positif dalam sukan dan juga kehidupan pada masa mendatang.

#3: Galakkan anak aktif bersukan untuk menghormati jurulatih

Jurulatih merupakan antara individu penting yang membantu membentuk anak untuk menjadi atlet berjaya. Mereka mungkin mengorbankan masa peribadi dan keluarga untuk membantu atlet mereka.

Antara peranan ibu bapa yang penting adalah untuk mendidik anak supaya menghormati jurulatih sejak daripada hari pertama.

#4: Ajar anak untuk menjadi yang terbaik dalam sukan

Peranan ibu bapa menggalakkan anak bersukan adalah dengan mengajar mereka untuk bertolak ansur.

Bergiat aktif dalam acara berpasukan akan membantu
anak untuk belajar
 cara bekerjasama dengan individu lain demi mencapai matlamat.

Didik anak untuk menghindari tingkah laku negatif seperti merendahkan atlet atau pasukan lain. Sentiasa tekankan semangat kesukanan dan kerja berpasukan.

Baca juga:

#5: Berikan anak aktif bersukan makanan berkhasiat

Peranan ibu bapa menggalakkan anak bersukan juga merangkumi untuk menyediakan pemakanan seimbang dan berkhasiat buat anak. Ini penting untuk membantu mereka mengekalkan prestasi sukan yang terbaik.

Anda harus mengetahui kanak-kanak yang aktif secara fizikal perlu
kekal terhidrasi
. Air kosong pilihan terbaik dan elakkan untuk memberikan
minuman tenaga
 kepada anak.

Pastikan anak mengamalkan diet sihat dan snek berkhasiat. Setiap hidangan dan snek haruslah mempunyai protein tanpa lemak, lemak sihat, karbohidrat kompleks,
buah-buahan dan sayuran
.

Umumnya, keperluan pemakanan anak adalah berbeza, terutamanya ketika
fasa pertumbuhan pesat
. Jadi anda boleh berunding dengan pakar untuk lebih mengetahui keperluan
pemakanan anak
.

#6: Bantu anak mengawal emosi

Anak yang gemar bersukan akan
melalui pelbagai emosi
 – kegembiraan kerana kemenangan atau kekalahan yang mengecewakan.

Ada kanak-kanak akan berasa gelisah atau bimbang mengenai prestasi mereka dan marah untuk kesilapan yang dilakukan. Ia adalah keadaan normal dan boleh meningkat jika anak menyertai pasukan atau pertandingan kompetitif.

Jadi tugas anda sebagai ibu bapa adalah untuk menggalakkan anak
bercakap secara terbuka
 mengenai perasaan mereka. Jadilah pendengar yang terbaik, terima luahan emosi mereka dan cuba untuk singkirkan perasaan negatif.

Anak anda mungkin memerlukan bantuan untuk mengelakkan daripada meluahkan emosi secara negatif semasa bersukan.

Antara teknik mudah seperti belajar mengira 1-5 atau menarik nafas dalam-dalam sebanyak tiga kali, boleh membantu mewujudkan perbezaan yang besar.

Amalan meditasi ini membantu atlet-atlet muda untuk kekal fokus semasa latihan dan pertandingan.

#7: Sentiasa berbangga dengan anak aktif bersukan

Semestinya, perkara paling penting adalah setiap pengalaman dilalui anak haruslah menjadi sesuatu yang positif dan menyeronokkan.

Ia adalah sesuatu yang bagus dan membanggakan jika anak dapat bermain sukan untuk mewakili sekolah atau universiti.

Namun apa yang mustahak untuk anak adalah mengetahui bahawa
anda sebagai ibu bapa akan sentiasa menyokong
 mereka, tidak kira apa pun.

Kedengaran mudah, bukan? Tetapi kebanyakan ibu bapa terlupa untuk menyatakannya secara lisan bahawa mereka sentiasa berada di belakang anak.

Cuba untuk jadikan ia sebagai satu amalan setiap kali anak memulakan latihan atau pertandingan.

Jangan lupa untuk memuji anak bagi setiap perkara yang mereka lakukan sama ada di dalam padang atau di luar.

Ingatlah anak yang gemar bersukan akan mengembangkan tabiat sihat yang akan berkekalan sepanjang kehidupan mereka nanti.


Isteri Pertama Restu Suami Kahwin Lain, Ini IMPAK Poligami Kepada Emosi Pasangan!

Apa sebenarnya syarat poligami untuk suami isteri? Tahun ini sahaja, sudah banyak isu poligami melibatkan individu terkenal juga orang awam menjadi perbualan netizen.

Ini termasuklah berita terbaru seorang pempengaruh yang mengumumkan hubungan perkahwinan keduanya di media sosial, direstui oleh isteri pertama.

Biarpun dengan atau tanpa pengetahuan isteri pertama, namun perkara yang sering diperdebatkan di media sosial adalah adakah si suami ‘layak’ untuk memasang lebih?

Banyak sebenarnya pengajaran yang boleh kita ambil jika seorang lelaki itu tidak memahami apakah sebenarnya berlaku adil dalam poligami.

Dalam artikel ini, kami akan kupaskan mengenai impak atau kesan berpoligami kepada suami dan isteri.

Untuk mendapatkan lebih banyak info berkenaan Kesihatan Mental, anda boleh klik
di sini
.

Syarat poligami yang orang lelaki kena faham

Walaupun amalan poligami ini sebenarnya dibenarkan dalam Islam, namun ia tidaklah semudah yang disangka.

Ini kerana ia melibatkan kemampuan si
suami
 dalam menyediakan segala keperluan
isteri
 kedua, ketiga mahupun keempat, dengan tidak mengabaikan kepentingan dan keperluan isteri-isteri sebelumnya.

Ini bermaksud, tanggungjawab seorang
suami
 itu akan semakin bertambah dengan nilai yang sama bagi setiap seorang isteri yang dikahwininya.

Antara syarat utama yang mesti dipenuhi jika hendak berpoligami ialah:

Berkemampuan menyediakan nafkah untuk setiap
isteri
 dan anak-anak.

Berlaku adil kepada setiap isteri.

Bagi
maksud adil dalam poligami
 kepada isteri-isteri, ada banyak perkara yang perlu dilihat.

Hal ini termasuklah adil dengan menyediakan kediaman bagi setiap isteri, adil dalam memberikan nafkah batin dan juga dalam aspek pemberian nafkah zahir.

Kesan poligami yang tidak adil kepada isteri pertama

Poligami tanpa memberitahu isteri pertama sememangnya boleh dikatakan sebagai poligami yang tidak adil. Ini kerana, isteri pertama tidak diberikan peluang untuk mengetahui perancangan si suami untuk berkahwin lagi.

Walaupun suami berhak untuk mengahwini isteri kedua atau seterusnya tanpa persetujuan isteri pertama (kerana persetujuan isteri bukan syarat poligami), tetapi ia seolah-olah membayangkan bahawa si suami telah mengabaikan tekanan
emosi
 atau perasaan yang akan dihadapi oleh isteri pertama.

Bagi seorang wanita, siapa sahaja yang tidak akan berasa kecewa, marah, tertekan atau
sakit hati
 apabila si suami berkahwin secara senyap-senyap dengan wanita lain tanpa pengetahuannya.

Lebih-lebih lagi jika perkahwinan tersebut disorok atau dinafikan sejak sekian lama.

Walaupun isteri pertama tidak mengalami
penderaan
 fizikal, layanan seperti ini daripada si suami boleh disifatkan sebagai penderaan
emosi
 kepada isteri pertama tersebut.

Ini yang bakal dihadap si suami jika syarat poligami diabaikan

Tekanan atau gangguan emosi ini bukan hanya berlaku kepada
isteri
 pertama, tetapi kepada si suami itu sendiri. Jika si suami
berkahwin
 lagi tanpa pengetahuan si isteri, dan menjalankan pernikahannya di luar negara, maka kesannya akan menjadi lebih besar.

Apabila ia mula ingin didaftarkan di Malaysia, biasanya ia lebih mudah untuk diketahui oleh ahli keluarga yang lain.

Pada waktu ini, mungkin ramai yang mula memperkatakan tindakan anda yang ‘menambah cawangan’ secara rahsia tanpa pengetahuan isteri pertama. Anda akan dilihat atau dicop sebagai seorang yang tidak berhati perut, tidak bertimbang rasa dan sudah mula meninggalkan
tanggungjawab
 kepada isteri pertama.

Apabila hal ini sudah tiba ke telinga isteri pertama, maka akan berlaku beberapa episod lain yang tidak terjangka.

Sebagai contoh, isteri pertama mungkin akan menyerang anda dan isteri kedua setelah dia mengetahuinya. Bukan itu sahaja, isteri pertama juga mungkin akan meminta fasakh atau perpisahan menerusi mahkamah syariah jika dia merasakan bahawa suaminya sudah mengabaikan keperluan dan kehendaknya.

Perkara seperti ini bukanlah satu perkara yang baik kerana dalam niat anda untuk ‘membina masjid’ kedua, anda telah ‘merobohkan masjid’ atau
perkahwinan
 sedia ada anda.

Ini bukanlah sunnah atau tujuan poligami yang dibenarkan dalam Islam.

Jika ini berlaku, imej anda akan menjadi lebih buruk dan mula menjadi buah mulut orang ramai kerana anda tidak mengikuti syarat poligami dengan betul.

Kesimpulan

Perkahwinan bukan bermaksud cinta atau keseronokan semata-mata, tetapi ia lebih kepada penerimaan tanggungjawab baharu yang lebih besar.

Jika sebelum ini anda hanya menguruskan diri sendiri, perkahwinan menyebabkan anda perlu menjaga, mendidik dan menguruskan isteri dan anak-anak.

Semakin ramai isteri dan anak anda, maka semakin besarlah tanggungjawab anda kepada mereka.

Ingatlah, setiap tanggungjawab ini akan ditanya kembali di akhirat untuk melihat sama ada anda bersifat amanah dan adil dalam poligami ketika di dunia dahulu.

Teliti kembali syarat poligami sebelum anda merancangnya.


Banyak Komplikasi Jika Ibu Hamil Ada Diabetes, Paling Ekstrem Bayi Mati Dalam Perut

Tidak ramai yang mengetahui bahawa salah satu komplikasi diabetes boleh menyebabkan bayi mati dalam kandungan wanita hamil. Mengapa wanita hamil yang mempunyai diabetes berisiko tinggi untuk sebabkan bayi meninggal dalam kandungan?

Untuk mendapatkan lebih banyak info tentang Kencing Manis, sila dapatkan
di sini
.

Diabetes sebabkan pelbagai komplikasi kehamilan

Penyakit diabetes boleh menyebabkan pelbagai komplikasi bagi wanita yang sedang hamil.

Tidak kira sama ada ia adalah diabetes jenis 1
,
diabetes jenis 2
 atau
diabetes gestasi
, ketiga-tiganya boleh menjejaskan perkembangan kehamilan yang sempurna.

Komplikasi yang berlaku itu bergantung kepada jenis diabetes yang dialami serta tahap keseriusan diabetes tersebut.

Sekiranya paras gula darah tidak dikawal dengan baik, maka komplikasi terhadap janin akan menjadi lebih buruk.

Malah, wanita yang menghidap penyakit diabetes berisiko tinggi untuk menyebabkan bayi mati dalam kandungan (
stillbirth
).

Kajian tunjukkan wanita hamil penghidap diabetes berisiko sebabkan bayi mati dalam kandungan

Pada tahun 2008, satu kajian telah dijalankan dengan melihat kepada 130 kehamilan yang berlaku pada tahun 1999 hingga 2006.

Kajian tersebut melihat kepada wanita hamil yang mempunyai diabetes jenis 1.

Dalam kajian tersebut, para penyelidik mendapati bahawa 3.9% daripada kehamilan tersebut
adalah kelahiran bayi meninggal dalam kandungan.

Jumlah ini agak tinggi berbanding wanita lain yang mempunyai kelahiran bayi mati dengan jumlah hanya 0.55% sahaja.

Ini bermakna, wanita yang menghidap diabetes mempunyai risiko sebanyak tujuh kali ganda untuk melahirkan bayi mati berbanding wanita bukan penghidap diabetes.

Bukan itu sahaja, kajian turut mendapati bahawa wanita hamil yang mempunyai diabetes berisiko dua kali ganda
untuk melahirkan bayi secara Czer berbanding wanita bukan penghidap diabetes.

Wanita hamil yang menghidap diabetes juga berisiko dua kali ganda untuk
melahirkan bayi dengan kecacatan kongenital berbanding wanita yang tidak mempunyai diabetes.

Peluang hidup yang rendah walaupun bayi selamat dilahirkan

Tidak ramai yang menyedari bahawa keadaan diabetes atau kencing manis ialah faktor risiko utama bagi kebanyakan komplikasi semasa kehamilan.

Diabetes atau penyakit kencing manis ini boleh menjejaskan sekitar 1% hingga 2% kehamilan anda.

Seperti yang telah dinyatakan sebelum ini, diabetes boleh menyebabkan risiko melahirkan bayi mati dalam kandungan sebanyak tujuh kali ganda.

Ada juga kajian menyatakan bahawa risiko tersebut adalah sebanyak lima kali ganda.

Walaupun mungkin ada bayi yang selamat dilahirkan, peluang untuk bayi tersebut meneruskan kehidupan selepas dilahirkan adalah agak rendah.

Ini kerana, risiko bayi tersebut untuk meninggal dunia selepas beberapa bulan dilahirkan adalah sebanyak tiga kali ganda berbanding bayi dengan ibu yang tidak menghidap diabetes.

Bagaimana bayi mati dalam kandungan boleh berlaku?

Paras gula darah yang tinggi sememangnya berkaitan dengan tumbesaran janin atau bayi yang tidak normal.

Namun,
bagaimana paras gula darah ini mempengaruhi perkembangan bayi dalam kandungan tidak dapat dipastikan dengan begitu jelas.

Begitu juga dengan kesan paras gula darah mengikut fasa kehamilan.

Namun, diabetes yang dialami oleh ibu hamil sememangnya boleh mengganggu dan menjejaskan perkembangan bayi yang sempurna.

Akibat daripada diabetes, bayi boleh dilahirkan dengan saiz yang terlalu kecil atau terlalu besar.

Bayi dengan saiz yang kecil ini disebut sebagai sekatan pertumbuhan janin (FGR).

Manakala bayi yang dilahirkan dengan saiz yang besar pula disebut sebagai makrosomia.

Kedua-dua keadaan ini meningkatkan risiko untuk menyebabkan bayi meninggal dalam kandungan.

Kajian mendapati bahawa variasi saiz saluran darah pada plasenta adalah berbeza bagi wanita hamil yang mempunyai diabetes dengan mereka yang tidak mempunyai diabetes.

Bagi wanita hamil yang mempunyai diabetes, saluran darah bersaiz besar adalah lebih banyak berbanding saluran darah bersaiz kecil.

Saluran darah bersaiz kecil amat penting kerana ia berperanan sebagai saluran yang memindahkan nutrien serta sisa metabolik antara plasenta dan juga bayi.

Bagaimana jika bayi selamat dilahirkan walaupun bersaiz lebih kecil atau besar?

Wanita hamil yang mempunyai diabetes berisiko tinggi untuk mewariskan penyakitnya itu kepada bayinya kelak.

Selain itu, bayi yang bersaiz terlalu kecil atau terlalu besar berisiko tinggi untuk mengalami penyakit yang serius apabila mereka besar.

Antara keadaan yang mungkin dialami oleh bayi anda adalah seperti diabetes
dan juga obesiti.

[health_tool_article id=”128776″]

Patuhi arahan dan nasihat doktor sepanjang masa

Untuk mengurangkan kadar bayi meninggal dalam kandungan, wanita yang sedang hamil perlulah menguruskan keadaan diabetes mereka dengan baik.

Mereka perlu sentiasa memastikan paras gula darah mereka terkawal untuk mengurangkan risiko bayi mati dalam kandungan.

Ikut segala nasihat doktor berkaitan gaya hidup anda. Patuhi saranan pemakanan harian yang telah dinyatakan oleh doktor.

Paling penting, jangan sesekali meninggalkan pengambilan ubat yang telah ditetapkan oleh doktor anda.

Ingat, wanita hamil yang mempunyai diabetes mempunyai risiko sehingga tujuh kali ganda untuk melahirkan bayi mati.

Oleh itu, patuhi nasihat doktor setiap masa untuk menyelamatkan bayi dalam kandungan anda.


4 Peringkat Serangan Migrain Anda Mungkin TIDAK Tahu Langsung Wujud

Tiada sesiapa yang mengalami
serangan migrain
 pernah menyangka mereka akan menderita dek serangan tersebut pada bila-bila masa.
Tapi tahukah anda tentang peringkat
serangan migrain
 yang berbeza-beza?

Bagi mendapatkan rawatan yang efektif, amat penting untuk anda memahami setiap peringkat migrain yang bakal atau tengah dilalui oleh anda.

Berikut merupakan maklumat 4 peringkat serangan migrain utama yang mungkin anda tidak pernah sedar selama ini.

1. Peringkat migrain awal –
Prodrome

Prodrome
merupakan pra-migrain.
Ia biasanya dialami individu yang bakal mendapat serangan migrain.

Simptomnya berbeza-beza bagi setiap individu dan ia boleh berlangsung selama beberapa jam atau beberapa hari pada satu masa.

Walau bagaimanapun, perlu diingatkan mereka yang mengalami serangan migrain tidak semestinya mendapat pra-migrain
.

Antara simptom yang boleh dialami sepanjang tempoh
prodrome
 adalah:

Perubahan mood

Kelesuan

Sensitif pada cahaya
 dan bunyi

Insomnia (masalah sukar tidur)

Loya

Sembelit atau cirit-birit

Individu yang mengalami peringkat awal ini juga boleh mendapat simptom kekejangan otot, terutamanya pada bahagian leher dan bahu.

Mereka yang mendapat serangan pra-migrain boleh mengalami perubahan mood yang ketara seperti kemurungan, cepat marah (iritabiliti) dan sukar untuk menumpukan perhatian.

Simptom lain yang lebih spesifik pada peringkat migrain
prodrome
 adalah sering mengantuk atau menguap, haus, mengidam, dan kerap kencing.

2. Peringkat serangan migrain kedua –
Aura

Hampir ⅓ pesakit migrain mengalami peringkat
aura
sebelum serangan migrain berlaku.
Aura
merupakan tanda amaran sebelum datangnya serangan migrain.

Sama seperti peringkat
prodrome
, hanya segelintir individu akan melalui peringkat ini.

Simptom
aura
biasanya akan sembuh selepas 5 minit. Namun bagi segelintir pesakit, ia boleh berlanjutan sehingga 60 minit.

Manakala bagi 20% individu yang mempunyai masalah migrain pula, mereka mengalami
aura
lebih lama daripada 60 minit!

Sesetengah individu lain mengalami peringkat aura selepas mereka rasa sakit kepala.

Apa yang anda perlu tahu adalah mereka yang sering mendapat peringkat serangan migrain
aura
 biasanya berkait rapat dengan masalah sistem saraf.

Perubahan tahap aktiviti pada kawasan korteks otak yang berlaku pada peringkat
aura
menyebabkan simptom penglihatan seperti tompok gelap, kerlipan atau garisan
 zig-zag
.

Simptom lain seperti rasa “sesemut” pada jari-jemari, lemah tubuh badan, pening kepala atau vertigo.

Pesakit yang mengalami aura migrain juga boleh mengalami masalah berkaitan dengan percakapan, pendengaran, perubahan memori, paranoid dan kekeliruan mental.

3. Peringkat seterusnya – sakit kepala

Sakit kepala adalah titik utama bagi simptom masalah migrain.

Ia boleh berlaku pada sebelah atau kedua-dua belah kepala. Masalah ini boleh berlarutan sehingga 3 hari dan ia berbeza bagi setiap individu.

Tahap kesakitan sakit kepala juga berbeza mengikut keadaan. Ada yang mengalami sakit kepala ringan, dan ada juga yang parah.

Simptom sakit kepala adalah kawasan sakit terasa berdenyut dan berjalan mungkin boleh memburukkan lagi keadaan.

Kesakitan juga boleh beralih di antara kedua-dua belah kepala. Namun, sakit kepala bukanlah satu-satunya simptom yang anda boleh alami semasa serangan migrain peringkat ketiga ini.

Antara simptom lain yang turut dikaitkan dengan serangan migrain adalah:

Loya

Kesukaran untuk tidur

Kegelisahan

Sensitif pada cahaya, bunyi dan bau

Malah, membuka lampu atau
bersenam juga boleh menyebabkan migrain semakin teruk.

4. Peringkat serangan migrain terakhir –
postdrome

Turut dikenali sebagai fasa “
hangover”
,
postdrome
 adalah peringkat yang berlaku pada fasa pengakhiran sakit kepala.

Hampir 80% pesakit migrain mengalami peringkat
postdrome
 berikutan serangan migrain.

Durasi bagi peringkat migrain ini berbeza-beza mengikut individu, namun ia kebiasaannya berlaku tidak lebih daripada 24 jam.

Simptom yang boleh dialami adalah:

Kelesuan

Sakit badan

Sukar untuk menumpukan perhatian

Pening kepala

Sensitif pada cahaya

Apa yang menariknya tentang peringkat ini adalah terdapat individu yang mengalami simptom bercanggah dengan apa yang dialaminya pada peringkat sebelum ini.

Fenomena ini dikenali sebagai simptom “cermin”.

Mereka yang mempunyai masalah
kurang selera makan
 pada peringkat
prodrome
, boleh mengalami kenaikan selera makan pada peringkat
postdrome
.

Individu yang kelesuan pada peringkat sebelum ini mungkin mengalami kenaikan tahap tenaga pada peringkat migrain
postdrome
.

Kesimpulannya, penting bagi setiap individu yang mengalami masalah migrain untuk memahami setiap peringkat serangan.

Perkara ini boleh membantu sedikit sebanyak dalam pelaksanaan rawatan bagi mengawal tahap keterukan sakit kepala yang dialami.

Pada segelintir kes, ia dapat menghindarkan sebarang serangan migrain daripada berlaku.


Cyst Ketika Hamil Bahaya? Jika Mak Buyung Alami Sista Ovari, Ambil Tahu Fakta Ini!

Ibu yang sedang mengandung mungkin akan berdepan dengan masalah
cyst
 ketika hamil, iaitu sista ovari. Salah satu tandanya ialah rasa sakit pada bahagian perut.

Walaupun
sista ovari selalu terjadi
, ramai wanita yang masih lagi tidak tahu akan kekerapan sista ini menyerang wanita mengandung.

Oleh itu, jom ikuti artikel kami untuk penjelasan yang lebih lanjut.

Untuk mendapatkan lebih banyak info tentang Kehamilan, sila dapatkannya
di sini.

Apa itu sista ovari?

Ramai perempuan rasa takut apabila bercakap tentang
cyst
. Namun, tahukah anda bahawa
cyst
 ovari adalah sesuatu yang biasa berlaku?

Malah, bukan sesuatu yang luar biasa jika doktor anda
mengesan kehadiran sista ketika anda berbadan dua.

Jika anda mengalami masalah
cyst
 ketika hamil, bawa bertenang. Ini bukanlah bermakna dunia anda akan berakhir! Anda perlu tahu bahawa bukan semua sista bahaya ataupun boleh membawa maut.

Malah, kebanyakan
cyst
 ovari tidak akan mendatangkan apa-apa kesan pun terhadap
ibu dan juga bayi
. Kadang-kadang,
cyst
 itu akan hilang dengan sendirinya!

Walau bagaimanapun, ada juga sista yang boleh mendatangkan kesakitan kepada si ibu.
Cyst
 yang terlalu besar akan buatkan ibu rasa sakit pada bahagian pelvis dan perut.

Jarang untuk
cyst
 ovari menjadi malignan dan bertukar menjadi kanser
. Malah, hanya 1 dalam 1,000 wanita sahaja yang berisiko untuk menghidap kanser hasil daripada pembentukan sista dalam ovari mereka.

Cyst
 ketika hamil tidak akan ganggu kesuburan anda

Kebanyakan wanita yang mengalami
cyst
 ovari ketika mengandung langsung tidak sedar mereka mempunyai sista sehinggalah melalui ujian
ultrasound
 ataupun MRI.

Doktor akan melakukan pemantauan yang ketat terhadap
cyst
 jika ia berlaku
ketika kehamilan
.

Jika doktor merasakan anda tidak mempunyai risiko yang tinggi, doktor akan gunakan kaedah ‘tunggu dan lihat’ sama ada
 cyst
 tersebut akan membawa kesan sampingan yang buruk kepada ibu.

Cyst
 tidak akan menjejaskan kesuburan anda
. Namun, jika anda mempunyai masalah lain seperti endometriosis ataupun
polycystic ovary syndrome
 (PCOS)
, anda mungkin akan berdepan dengan risiko kemandulan.

PCOS dan juga endometriosis merupakan punca utama wanita menhadapi kemandulan.

50% daripada wanita yang menghidap endometriosis mengalami masalah kesuburan. Tanpa rawatan, pesakit PCOS sukar untuk hamil.

Walau bagaimanapun, dengan rawatan yang betul, kebarangkalian pesakit untuk menimang cahaya mata dapat ditingkatkan.

Cyst
 ketika hamil: Kenali jenisnya

Dua jenis sista yang sering menyerang
wanita ketika mengandung
 adalah daripada jenis
functional cyst
 iaitu
follicular cyst
 dan
corpus luteum cyst
.

Follicular cyst
 ialah sejenis
cyst
 yang terbentuk apabila folikel di dalam ovari tidak pecah atau melepaskan ovum. Folikel ini sebaliknya membesar dan membentuk sista

Corpus luteum cyst
 pula terjadi apabila ovum dilepaskan daripada folikel setelah ovulasi. Folikel tersebut akan mengecil untuk menampung kehamilan.

Namun, jika folikel tersebut tidak mengecil, ia akan berubah menjadi
cyst.

Kedua-dua jenis sista ini selalu terjadi dan tidak akan menyebabkan anda mengalami masalah kemandulan.
Cyst
 jenis ini adalah tidak berbahaya dan selalunya tidak kekal lama.

Anda mungkin berminat:

Bukan semua sista ovari perlu dibuang

Kemungkinan besar, anda tidak perlukan apa-apa pembedahan untuk membuang
cyst
 anda. Jika ini yang berlaku, anda tidak perlu risau tentang kebolehan anda
untuk mengandung semula
.

Tambah lagi,
cyst
 ketika hamil selalunya akan hilang dengan sendirinya
pada trimester kedua
. Oleh itu, ibu janganlah terlalu risau ya!

Walau bagaimanapun, doktor perlu membuang
cyst
 jika ibu
mempunyai risiko untuk mengalami keguguran ataupun kelahiran pramatang.

Selalunya, pembedahan akan dijalankan ketika kandungan mencapai trimester kedua. Pada waktu ini, kandungan anda akan lebih stabil dan risiko keguguran dapat dikurangkan.

Selain itu,
cyst
 yang dikhuatiri akan menjadi kanser juga akan dibuang secepat mungkin.

Bila anda perlu hubungi doktor?

Walaupun
cyst
 ketika hamil bukanlah sesuatu yang boleh membawa mudarat kepada ibu dan
bayi dalam kandungan
, ada juga keadaan di mana sista tersebut boleh jadi berbahaya.

Cyst
 boleh pecah, berdarah ataupun berpintal. Ibu akan rasa amat sakit pada bahagian abdomen jika ini berlaku.

Oleh itu, ibu mungkin perlukan pembedahan dengan kadar segera untuk elakkan ovari daripada luka dengan lebih teruk.

Antara simptom yang anda akan alami ialah:

Pendarahan vagina.

Rasa mual dan muntah-muntah.

Pening kepala
.

Demam.

Kesemua simptom di atas selalunya akan terjadi bersama-sama rasa sakit yang amat sangat pada bahagian perut ataupun belakang badan.

Jika anda mengalami simptom-simptom ini, segeralah berjumpa doktor untuk rawatan lanjut!


Buah Zuriat: Fakta atau Mitos Kehamilan

Pasangan yang sudah berkahwin, pastinya mengimpikan untuk memperolehi cahaya mata, zuriat hasil perkongsian hidup bersama insan yang dicintai.
Penantian sememangnya menguji kesabaran. Tidak dinafikan, anda telah melakukan pelbagai usaha untuk hamil.
Ada yang mengatakan terdapat sejenis buah, yang dipanggil buah zuriat boleh membantu anda untuk mengandung, benarkah?

Atau buah zuriat ini mungkin sekadar mitos?

Jom, teruskan pembacaan anda untuk ketahui manfaat dan kegunaan
buah zuriat untuk apa
.

Untuk mendapatkan lebih banyak info tentang Kehamilan, sila dapatkannya
di sini.

Apa itu buah zuriat?

Buah zuriat atau terdapat sesetengah yang memanggilnya sebagai buah Adam dan Hawa, merupakan buah dari pohon yang terdapat banyak di tanah Arab, iaitu di Mekah dan Madinah.

Dikatakan antara kelebihan ini atau turut dikenali sebagai
doum fruit,
 atau nama saintifiknya,
 Hyphaene thebaica
adalah:

Dapat merawat masalah kesuburan
sperma lelaki
 dan
ovum wanita

Menambah kepekatan
air mani
 lelaki, menguatkan dinding rahim wanita. Ia dikatakan sesuai untuk individu wanita yang pernah mengalami keguguran, mandul dan tidak mempunyai rezeki untuk memiliki zuriat

Mengaktifkan sel darah yang baru, dan hormon yang lebih subur tanpa menjejaskan sel-sel lama

Cara untuk mengambil buah ini sebagai salah satu usaha untuk hamil adalah dengan mengamalkan meminum air rebusan buah zuriat ini, bergantung kepada rezeki masing-masing.

Kandungan buah zuriat

Selain dikatakan dapat berfungsi membantu kesuburan, buah zuriat ini juga dikatakan berperanan membantu memberikan kesihatan yang baik dengan melawan dan mencegah penyakit.

Antara yang terkandung dalam buah ini adalah seperti:

Tinggi kandungan serat dan karbohidrat

Mempunyai kandungan protein yang tinggi

Kandungan kalsium

Terdapat kandungan lemak yang sedikit

Tinggi kandungan vitamin B1, B2, dan B3

Bersifat antikanser, antimikrob

Mengandungi antioksidan yang tinggi

Manfaat buah zuriat

Selain memberikan manfaat dalam aspek kesuburan, berikut adalah beberapa manfaat lain yang dipercayai dapat diperoleh.

Antaranya:

Melancarkan haid

Mencegah penuaan

Melawan radikal bebas dan kanser

Meningkatkan stamina dan kecergasan diri

Mengurangkan tindak balas alahan

Mengurangkan tekanan

Mengatasi gangguan pencernaan dan sembelit

Mengurangkan
tekanan darah tinggi

Mencegah osteoporosis

Mencegah jangkitan dan keradangan

Mengurangkan masalah dehidrasi

Melancarkan peredaran darah

Merawat
saluran darah tersumbat

Mengurangkan rasa sakit dan lenguh sendi

Jika anda mempunyai rezeki untuk mendapat dan memperolehi buah zuriat ini, tidak salah untuk mencubanya bukan?

Anggaplah ia sebagai satu ikhtiar dan usaha anda dan pasangan untuk hamil. Jangan pernah putus asa!

Makanan bantu tingkatkan kesuburan selain buah zuriat

Tidak salah untuk anda berusaha pelbagai cara untuk hamil. Selain meminum air rebusan buah zuriat, berikut adalah senarai beberapa jenis makanan yang dikatakan dapat membantu meningkatkan kesuburan.

Selamat berusaha!

1. Buah sitrus

Tidak hanya kaya dengan
sumber vitamin C
 yang tinggi, buah-buahan seperti oren,
limau
 gedang dan pelbagai buah-buahan sitrus lain turut mengandungi kalium, kalsium dan vitamin B.

Buah-buahan ini juga mengandungi folat yang dapat membantu meningkatkan kesuburan dengan mengawal selia ovulasi dan memujudkan persekitaran yang sihat untuk ovum.

2. Sayuran berdaun hijau

Sayuran seperti
bayam
 merupakan antara sumber terbaik untuk mendapatkan nutrien pranatal yang penting seperti kalsium, zat besi – terutama ketika anda sedang dalam kedatangan haid dan folat.

Sayuran ini dapat melindungi dan mencegah kecacatan kelahiran bayi pada tumbesaran
otak
 dan tulang belakang yang pesat membangun dalam beberapa minggu pertama kehamilan.

3. Beri

Buah beri seperti
beri biru
 atau rasberi tinggi dengan kandungan antioksidan semula jadi dan antiradang fitonutrien – yang membantu meningkatkan kesuburan lelaki dan wanita.

Seperti buah-buahan sitrus, buah beri juga kaya dengan kandungan folat dan vitamin C, yang dapat membantu
perkembangan janin
 dalam proses tumbesarannya.

Beri juga dikatakan sebagai sumber serat yang baik dan dapat membantu mengurangkan berat badan, ini kerana wanita yang mempunyai berat badan berlebihan cenderung untuk berdepan dengan
isu sukar hamil.

4. Avokado

Satu cara lagi untuk meningkatkan pengambilan dos harian folat anda adalah menerusi buah
avokado
.

Buah berkulit hijau gelap ini mengandungi kandungan vitamin K yang dapat membantu badan menyerap nutrien secara berkesan sambil mengekalkan keseimbangan hormon. Avokado juga tinggi kalium yang berperanan mengawal tekanan darah.

5. Salmon

Merupakan alternatif terbaik untuk sumber protein selain daging dan ayam. Ikan berlemak ini adalah kaya dengan
sumber omega-3 dan DHA (
Docosahexaenoic acid
), yang amat penting untuk perkembangan otak dan mata untuk janin di dalam kandungan anda.

Individu yang mempunyai masalah berat badan dan obesiti, kebiasaannya mengalami masalah kekurangan DHA, jadi pengambilan salmon adalah sumber nutrien yang baik untuk diambil sebelum anda hamil.

6. Telur

Telur ayam organik mempunyai kandungan mineral dan vitamin yang tinggi bersama asid amino seperti kolin, yang dapat meningkatkan kualiti folikel.

Seperti folat, ia dapat membantu mencegah kecacatan kelahiran saraf neural dan membantu dalam perkembangan otak bayi dalam kandungan anda.

7. Walnut

Setiap kacang mempunyai manfaat yang tersendiri, yang berbeza antara satu sama lain. Kacang walnut kaya dengan serat tinggi dan mengandungi omega-3.

Kacang ini turut tinggi kandungan magnesium, yang membantu penghasilan progresteron dan meningkatkan bekalan darah ke rahim, sekali gus membantu kesuburan anda.

Magnesium dapat membantu meredakan simptom
morning sickness
 yang sering dihadapi oleh wanita mengandung pada
trimester pertama
 kehamilan.

Tetapi kebanyakan kacang mempunyai kandungan kalori yang tinggi, jadi pastikan anda mengehadkan pengambilan harian anda.

8. Delima

Buah dengan isi yang berwarna merah ini kaya dengan vitamin C – sumber antioksidan yang baik. Ia juga mengandungi antioksidan lain seperti
resveratrol
 dan merupakan sumber buah-buahan yang mengandungi tiga kali ganda antioksidan berbanding teh hijau.

Antioksidan dikatakan dapat membantu mencegah gangguan yang boleh menyumbangkan kepada risiko kecacatan dan keguguran. Buah ini juga mempunyai khasiat nutrien kesuburan seperti vitamin A, vitamin E dan vitamin B3, asid folik, kalium dan serat.

Terdapat kajian juga menyatakan bahawa
buah delima
 ini mempunyai kesan pencegahan terhadap kanser prostat dan payudara. Ia juga dipercayai dapat melindungi otak bayi jika sewaktu dalam kandungan, ibu yang hamil mengambil minuman jus delima.

9. Buah ara

Buah ara (
figs
) merupakan buah yang kaya dengan kalsium dan serat, di mana mineral dan vitamin ini membantu menyingkirkan estrogen dan
xenoesterogen
 dari sistem pencernaan sebelum ia diserap.

Buah yang dikenali sebagai buah tin ini juga memberi manfaat kepada masalah kesihatan
sindrom ovari polisistik (PCOS)
 – PCOS ialah sejenis gangguan pada hormon wanita dan ovulasi.

Buah ara juga dapat melindungi dari kanser payudara, meningkatkan kepadatan tulang, melindungi sistem kardiovaskular dan mengurangkan tekanan darah tinggi.


Diabetic Foot - Komplikasi Diabetes

“Jangan minum air manis banyak sangat. Nanti kena potong kaki!”

Itu adalah ungkapan yang selalu berlegar dalam kalangan masyarakat. Bagaimana kencing manis menyebabkan kaki terpaksa dipotong? Keadaan itu disebut sebagai
diabetic foot
atau kaki diabetes.

Apakah itu
diabetic foot
?

Diabetes boleh menjejaskan kaki melalui 2 keadaan:

1. Neuropati diabetes
. Kadar gula di dalam darah yang tidak dikawal berpotensi merosakkan urat saraf. Jika bahagian kaki dan tangan terjejas, pesakit akan hilang rasa panas, sejuk dan sakit. Kesannya, luka dan kecederaan yang berlaku tidak akan diendahkan serta tidak diuruskan sehingga berlaku jangkitan.

Otot-otot pada kaki juga mungkin tidak berfungsi dengan baik disebabkan urat saraf yang rosak. Keadaan ini menyebabkan kaki tidak lurus dan sejajar seperti kedudukan biasa. Kedudukan ini menyebabkan ada bahagian yang menerima tekanan lebih daripada bahagian lain sehingga berlaku ulser.

2. Penyakit vaskular periferal
. Diabetes menjejaskan peredaran darah. Tanpa bekalan darah yang baik, luka akan mengambil masa yang lebih lama untuk sembuh. Salur darah kecil yang terletak di bahagian hujung (periferi) badan seperti tangan dan kaki kerap terkesan. Ia disebut sebagai penyakit vaskular periferal.

Walaupun luka atau ulser kecil, ia adalah bahaya bagi pesakit diabetes kerana mereka mengambil masa yang lama untuk pulih. Tambahan pula, sistem ketahanan yang lemah membuatkan jangkitan lebih mudah berlaku. Daripada luka biasa boleh merebak menjadi besar. Lebih parah, jangkitan masuk ke dalam darah sehingga menjejaskan organ-organ lain di dalam badan. Dalam kes seperti ini, kaki mungkin terpaksa dipotong.

Penjagaan kaki adalah sangat penting

Disebabkan risiko yang ada pada pesakit, penjagaan kaki adalah sangat penting bagi mengelakkan keadaan bertambah buruk dan untuk mengelakkan kaki terpaksa dipotong!

Perkara berikut boleh dilakukan sebagai langkah penjagaan kaki:

Lakukan pemeriksaan kaki setiap hari. Lihat jika ada luka atau ulser.

Basuh kaki setiap hari untuk membunuh kuman.

Pastikan kulit kaki sentiasa bersih dan lembut. Gunakan pelembap dan losyen.

Jika ada bisul atau kulit keras, buang dengan berhati-hati supaya tidak menyebabkan luka.

Potong kuku secara berkala. Jika pesakit tidak mampu disebabkan penglihatan dan deria rasa yang lemah, minta bantuan orang lain.

Gunakan kasut dan stokin. Jangan pakai selipar yang mendedahkan kaki. Ia menambahkan risiko untuk cedera.

Banyakkan berjalan untuk memastikan darah sentiasa mengalir.

Sila dapatkan bantuan perubatan jika berlaku luka. Ia perlu dibersihkan serta dilindungi dengan antibiotik.

Pesakit diabetes tidak seharusnya dibiarkan sendirian kerana kebatasan yang ada untuk menjaga diri sendiri. Selain langkah-langkah di atas, pastikan kawalan gula di dalam darah berada di tahap yang baik.

Baca juga:

Jangan Biarkan Penghidap Diabetes Hidup Sendirian